Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le socraíocht urrús san Aontas Eorpach a fheabhsú agus maidir le taisclanna lárnacha urrús agus lena leasaítear Treoir 98/26/CE /* COM/2012/073 final - 2012/0029 (COD) */





MEABHRÁN MÍNIÚCHÁIN 1. Comhthéacs an togra Institiúidí tábhachtacha sistéamacha do na margaí airgeadais iad na taisclanna lárnacha urrús. Aon uair a dhéantar urrúis a thrádáil i malartán urrús nó lasmuigh de, tarlaíonn próisis iarthrádála ina dhiaidh sin a mbeidh socrú na trádála sin, eadhon soláthar urrús i gcoinne airgid, mar thoradh orthu. Is iad na taisclanna lárnacha urrús na príomhinstitiúidí a áirithíonn gur féidir socraíocht a dhéanamh trí chórais socraíochta urrús mar a thugtar orthu a oibriú. Lena chois sin áirithíonn na taisclanna lárnacha urrús go ndéantar taifeadadh tosaigh agus cothabháil lárnach ar na cuntais urrús ina dtaifeadtar cá mhéad urrús a eisíodh agus cé a d’eisigh iad mar aon le gach athrú ar shealbhaíocht na n‑urrús sin. Tá ról ríthábhachtach ag taisclanna lárnacha urrús freisin maidir leis an margadh comhthaobhachta agus go háirithe chun críocha beartais airgeadaíochta. Mar shampla, is trí chórais socraíochta urrús arna n‑oibriú ag taisclanna lárnacha urrús a bhogann beagnach an chomhthaobhacht incháilithe go léir i gcomhair oibríochtaí beartais airgeadaíochta na mbanc ceannais san AE go mór mór i limistéar an euro. Shocraigh córais socraíochta urrús san AE idirbhearta dar luach €920 trilliún a bheag nó a mhór in 2010, agus bhí urrúis dar luach beagnach €39 trilliún ina seilbh acu ag deireadh 2010. Tá os cionn 30 taisclann lárnach urrús san AE, rud a fhágann go mbíonn ceann i ngach tír de ghnáth, mar aon le dhá thaisclann lárnacha urrús ‘idirnáisiúnta’ (Clearstream Banking Luxembourg agus Euroclear Bank). Fochatagóir de na taisclanna lárnacha urrús is ea iad sin arb í a sainréimse, eisiúint bannaí idirnáisiúnta a dtugtar “Eorabhannaí” orthu de ghnáth. Cé go mbíonn taisclanna lárnacha urrús sábháilte agus éifeachtach de ghnáth laistigh de theorainneacha náisiúnta, tagann siad le chéile agus déanann siad cumarsáid thar theorainneacha ar bhealach nach bhfuil chomh sábháilte, rud a fhágann go mbíonn baol níos mó agus costais níos airde i gceist d'infheisteoir agus infheistíocht trasteorann á déanamh. Mar shampla, tá líon na socraíochtaí a dteipeann orthu níos airde i gcás idirbheart trasteorann ná mar atá i gcás idirbheart intíre agus bíonn costais socraíochta trasteorann suas le ceithre huaire níos airde ná na costais socraíochta intíre. Tá cúpla cúis leis na fadhbanna sábháilteachta sin, lena n‑áirítear: · Fad an timthrialla socraíochta. Níl aga comhchuibhithe idir trádáil agus socraíocht san AE, rud a chruthaíonn bristeacha nuair a shocraítear urrúis trasteorann; · Tá líon beag suntasach urrús ann go fóill i bhfoirm pháipéir. Baineann timthriall socraíochta i bhfad níos faide leo sin, rud a mhéadaíonn na rioscaí a thabhaíonn infheisteoirí; · Tugtar teipeanna socraíochta ar chásanna nuair nach socraítear idirbheart ar an dáta socraíochta atá beartaithe. Níl siad faoi réir pionós díspreagthach i ngach margadh agus nuair is ann dóibh bíonn an‑éagsúlacht le sonrú idir na bearta maidir le haraíonacht socraíochta sna margaí éagsúla; · Cé go laghdaítear le Treoir 98/26/CE maidir le críochnaitheacht socraíochta i gcórais íocaíochta agus socraíochta urrús[1] an bhristeacht ar chóras socraíochta urrús de dheasca imeachtaí dócmhainneachta in aghaidh rannpháirtí sa chóras sin, ní thugann sé aghaidh ar rioscaí eile an chórais ná ar stóinseacht na taisclainne lárnaí urrús a oibríonn an córas. Tá rioscaí creidmheasa agus leachtachta níos mó ag baint le roinnt taisclann lárnach urrús, rioscaí a eascraíonn ó sholáthar seirbhísí baincéireachta atá coimhdeach i ndáil le socraíocht; · Comhaontuithe idir thaisclanna lárnacha urrús nascadh le chéile, cé go meastar nach bhfuil iontu ach an chéad chéim chun margaí socraíochta na hEorpa a chomhdhlúthú, is cúis imní ó thaobh sábháilteachta iad in éagmais rialacha sonracha stuamachta maidir le naisc den sórt sin. Ina theannta sin, cuireann siad leis an idircheangailteacht idir thaisclanna lárnacha urrús, rud a thugann údar breise do chreat coiteann stuamachta a thabhairt isteach. Cúis mhór imní eile is ea an chaoi nach ann do mhargadh inmheánach éifeachtúil amháin i ndáil le socraíocht. Tá bacainní tábhachtacha ann i gcónaí maidir leis an margadh iarthrádála Eorpach, mar shampla an rochtain theoranta atá ag eisitheoirí urrús ar thaisclanna lárnacha urrús, na córais éagsúla ceadúnaithe náisiúnta agus na rialacha éagsúla maidir le taisclanna lárnacha urrús ar fud an AE agus an iomaíocht theoranta idir na taisclanna lárnacha urrús náisiúnta éagsúla. Tá margadh an‑ilroinnte ann de thoradh na mbacainní sin. Dá bhrí sin, braitheann socraíocht na n‑idirbheart trasteorann ar 'shlabhraí' sealbhaithe atá i bhfad níos casta ná mar is gá agus ina mbíonn roinnt taisclann lárnach urrús agus roinnt idirghabhálaithe eile páirteach iontu go minic. Bíonn tionchar diúltach aige sin ar éifeachtúlacht na n‑idirbheart trasteorann, agus ar na rioscaí a bhaineann leo freisin. Tá na fadhbanna sin tábhachtach toisc go bhfuil méadú ag teacht i gcónaí ar idirbhearta trasteorann san Eoraip, idir cheannach nó díol urrús mar is gnách agus aistrithe comhthaobhachta, agus toisc go bhfuil taisclanna lárnacha urrús ag éirí níos idirnasctha le chéile. Meastar go gcuirfear dlús leis na treochtaí sin nuair a thiocfaidh Urrúis Sprioc2 (US2) ar an bhfód, tionscadal a sheol Eurochóras chun comhardán gan teorainneacha a sholáthar i gcomhar socraíochta urrús san Eoraip, agus atá le tosú in 2015. Tugtar aghaidh ar na fadhbanna sin leis an Rialachán seo atá beartaithe. Tugtar isteach leis oibleagáid chun gach urrús inaistrithe a léiriú i bhfoirm cuntais reatha agus iad a thaifead sna taisclanna lárnacha urrús sula dtrádáilfear iad in ionaid rialáilte. Déantar comhchuibhiú leis ar thréimhsí socraíochta agus ar chórais maidir le haraíonacht socraíochta ar fud an AE. Déantar sraith comhrialacha atá bunaithe ar chaighdeáin idirnáisiúnta a thabhairt isteach leis, rialacha a thugann aghaidh ar na rioscaí a bhaineann le hoibríochtaí agus le seirbhísí na dtaisclann lárnach urrús. Toisc go mbeidh taisclanna lárnacha urrús faoi réir rialacha substainteacha comhionanna ar fud an AE, beidh siad in ann leas a bhaint as ceanglais aonfhoirmeacha maidir le ceadúnú agus as pas don AE go léir, rud a chuideoidh chun deireadh a chur leis na bacainní reatha maidir le rochtain. Ar an ábhar sin, cuirfidh an Rialachán atá beartaithe le sábháilteacht sa chóras agus osclóidh sé an margadh do sheirbhísí taisclainne lárnaí urrús, agus sa chaoi sin, feabhsóidh sé éifeachtúlacht na socraíochta urrús. Cuirfidh an Rialachán atá beartaithe críoch leis an gcreat rialúcháin maidir le bonneagair an mhargaidh urrús, in éineacht le Treoir 2004/39/CE maidir le margaí in ionstraimí airgeadais (MiFID)[2] le haghaidh ionad trádála, agus an togra le haghaidh Rialacháin maidir le hidirbhearta díorthacha (EMIR) le haghaidh Contrapháirtithe Lárnacha. Tá tacaíocht pholaitiúil fhorleathan faighte ag an tionscnamh seo. Ar an 2 Nollaig 2008 leag Comhairle ECOFIN béim ar an ngá atá le sábháilteacht agus fóntacht na gcóras socraíochta urrús arna n‑oibriú ag taisclanna lárnacha urrús a neartú agus d'aontaigh siad go bhfuil reachtaíocht an AE ag teastáil chun aghaidh a thabhairt ar bhacainní dlí a bhaineann le hiarthrádáil, lena n‑áirítear bacainní maidir le rochtain ar thaisclanna lárnacha urrús. Glactar leis go hidirnáisiúnta freisin go bhfuil gá le caighdeáin iomchuí maidir le taisclanna lárnacha urrús. Ghlac rialtóirí baincéireachta agus urrús domhanda (CPSS‑IOSCO) le sraith moltaí chomh luath le 2001 i gcomhair córas socraíochta urrús. Chuir rialtóirí Eorpacha (CEBC‑CESR) iad sin in oiriúint trí bhíthin treoirlínte neamhcheangailteacha in 2009. I mí Dheireadh Fómhair 2010 d’iarr an Bord um Chobhsaíocht Airgeadais an athuair go ndéanfaí caighdeáin a thabhairt cothrom le dáta le haghaidh bonneagar níos stóinsithe sa mhargadh lárnach agus d'iarr siad go n‑athbhreithneofaí agus go bhfeabhsófaí na caighdeáin reatha. 2. torthaí an chomhairliúcháin leis na páirtithe leasmhara agus measúnú tionchair Is toradh é an tionscnamh seo ar idirphlé agus ar chomhairliúchán fairsing leanúnach leis na príomh‑gheallsealbhóirí uile, lena n‑áirítear rialtóirí urrús agus baincéireachta, an BCE agus gach cineál rannpháirtí sa mhargadh. Cuirtear san áireamh ann na tuairimí a léiríodh i gcomhairliúchán poiblí ón 13 Eanáir go dtí an 1 Márta 2011, agus an t‑ionchur a fuarthas ó raon leathan de ghrúpaí geallsealbhóirí ó shamhradh na bliana 2010 i leith. Ina theannta sin, coimisiúnaíodh staidéar seachtrach ó Oxera Consulting ar chostais agus praghsanna san earnáil iarthrádála. Chuir Oxera an chéad tuarascáil ar fáil in 2009 agus an dara ceann in 2011. Sna tuarascálacha sin cuirtear sonraí úsáideacha ar fáil faoi na difríochtaí atá ann idir costais iarthrádála trasteorann agus intíre san Eoraip. I gcomhréir lena bheartas "Rialáil Níos Fearr", rinne an Coimisiún measúnú tionchair ar na roghanna beartais. Rinneadh roghanna beartais a mheasúnú de réir na bpríomhchuspóirí maidir le cur le sábháilteacht agus le héifeachtúlacht agus le cothrom iomaíochta le haghaidh seirbhísí taisclainne lárnaí urrús san Eoraip. Rinneadh an measúnú trí bhreithniú a dhéanamh ar an éifeacht a bhaineann le saothrú na gcuspóirí thuas agus ar an gcost‑éifeachtúlacht a bhaineann le roghanna beartais éagsúla a chur chun feidhme. Cuireadh an dréacht‑tuarascáil ar mheasúnú tionchair faoi bhráid Bhord um Measúnú Tionchair an Choimisiúin an 16 Márta 2011, agus cuireadh dréacht athbhreithnithe faoina bhráid ina dhiaidh sin an 8 Lúnasa 2011. Tar éis don Bhord um Measúnú Tionchair barúlacha a thabhairt, feabhsaíodh an dréacht‑tuarascáil go mór tríd an mbonn fianaise maidir leis na fadhbanna a fuarthas a neartú agus trí anailís a dhéanamh ar na roghanna beartais éagsúla, go háirithe maidir le seirbhísí baincéireachta atá coimhdeach le socraíocht agus trí mheastachán ar na sochair fhoriomlána agus ar an tionchar foriomlán a bheadh ag na roghanna beartais difriúla ar gheallsealbhóirí éagsúla a chur ar áireamh agus trí chreat níos soiléire agus níos stóinsithe faireacháin agus meastóireachta a cheapadh. 3. Eilimintí dlí an togra 3.1. Bunús dlí Tá an togra bunaithe ar Airteagal 114 den Chonradh ar Fheidhmiú an Aontais Eorpaigh (CFAE) toisc gurb é sin an bunús dlí is iomchuí sa réimse seo. Tá sé mar phríomhaidhm ag an togra aghaidh a thabhairt ar an easpa sábháilteachta agus éifeachtúlachta maidir le socraíocht urrús agus ar na constaicí atá ann dá thoradh sin ar fheidhmiú an mhargaidh inmheánaigh mar thoradh ar na rialacha náisiúnta éagsúla faoina rialaítear socraíocht urrús agus ar ghníomhaíochtaí na dtaisclann lárnach urrús a oibríonn córais socraíochta urrús, trí shraith comhrialacha a thabhairt isteach maidir le gnéithe áirithe den timthriall socraíochta agus le haraíonacht, chomh maith le sraith comhcheanglais stuamachta lena dtugtar aghaidh ar sholúbthacht na dtaisclann lárnach urrús agus rochtain ar na taisclanna sin. In éagmais rialacha coiteanna agus ceanglas den chineál sin, beidh tionchar díreach diúltach ag bearta féideartha éagsúla arna nglacadh ar an leibhéal náisiúnta ar shábháilteacht, ar éifeachtúlacht agus ar iomaíocht sna margaí socraíochta san Aontas. Meastar gur rialachán an ionstraim is iomchuí d’fhonn a áirithiú go bhfuil gach rannpháirtí sa mhargadh faoi réir oibleagáidí aonfhoirmeacha atá infheidhme go díreach maidir leis an timthriall socraíochta agus maidir le haraíonacht, agus go bhfuil taisclanna lárnacha urrús faoi réir caighdeán aonfhoirmeach stuamachta atá infheidhme go díreach san Aontas, agus ba cheart go gcabhródh an méid sin chun atreisiú a dhéanamh ar a sholúbthacht agus ar an ról lárnach atá acu i gcothabháil na gcóras um chuntais reatha agus sa phróiseas socraíochta. Ós rud é gurb é príomhchuspóir an Rialacháin atá beartaithe roinnt oibleagáidí dlíthiúla a fhorchuirtear go díreach ar oibreoirí margaidh a thabhairt isteach, oibleagáidí arb é atá iontu, inter alia, taifeadadh ar bheagnach gach urrúis inaistrithe i bhfoirm cuntais reatha i dtaisclann lárnach urrús mar aon le fráma ama níos déine maidir le socraíocht agus ós rud é go bhfuil taisclanna lárnacha urrús freagrach as oibriú na gcóras socraíochta urrús agus as cur i bhfeidhm na mbeart chun socraíocht a chur ar fáil go tráthúil san Aontas, tá sé riachtanach go gcomhlíonfaidh na taisclanna lárnacha urrús go léir na ceanglais aonfhoirmeacha stuamachta dhiana i gcónaí a bhfuil foráil maidir leo sa togra. Dá bhrí sin, tá sé riachtanach a áireamh sa togra seo sraith rialacha aonfhoirmeacha atá infheidhme go díreach maidir le húdarú agus maoirseacht leanúnach taisclann lárnach urrús, mar atoradh na n‑oibleagáidí dlíthiúla arna bhforchur ar oibreoirí margaidh. 3.2. Coimhdeacht agus comhréireacht I gcomhréir le prionsabal na coimhdeachta dá bhforáiltear in Airteagal 5(3) den Chonradh ar an Aontas Eorpach, níor cheart beart a dhéanamh ar leibhéal an AE ach amháin mura féidir leis na Ballstáit na haidhmeanna atá beartaithe a bhaint amach go leormhaith as a stuaim féin agus gurbh fhearr, i ngeall ar scála nó ar éifeachtaí an bhirt atá beartaithe, ab fhéidir iad a bhaint amach ar leibhéal an AE. Tá sé mar aidhm ag an togra seo go bunúsach an margadh urrús Eorpach a dhéanamh níos sábháilte agus níos éifeachtúla laistigh den Aontas, rud a éileoidh gníomhaíocht chomhordaithe de chuid an AE. Tá údar breise le gníomhaíocht an Aontais i ngeall ar nádúr sistéamach na dtaisclann lárnach urrús agus ar an gcaoi go bhfuil siad ag éirí níos idirnasctha i gcónaí, agus go mbeidh siad níos idirnasctha fós nuair a thabharfar isteach T2S. Maidir le húdarú agus maoirseacht na dtaisclann lárnach urrús, tá sé mar aidhm ag an Rialachán atá beartaithe cothromaíocht a aimsiú idir inniúlachtaí na n‑údarás náisiúnta, agus leasanna na n‑údarás inniúil eile. Beidh ról lárnach ag an Údarás Eorpach um Urrúis agus Margaí (ESMA) maidir le díospóidí a réiteach, le héascú na socruithe comhair idir údaráis náisiúnta agus le caighdeáin theicniúla a fhorbairt i ndlúthchomhairle le comhaltaí an Chórais Eorpaigh Banc Ceannais (CEBC). Tá saincheisteanna áirithe clúdaithe cheana féin faoi reachtaíocht reatha an Aontais. Mar shampla, tá córais socraíochta urrús sainmhínithe cheana i dTreoir 98/26/CE maidir le críochnaitheacht socraíochta i gcórais íocaíochta agus socraíochta urrús[3] agus foráiltear le Treoir 2004/39/CE (MiFID) do rialacha áirithe maidir le rochtain ag rannpháirtithe sa mhargadh ar an gcóras socraíochta urrús is rogha leo. Tá an Rialachán atá beartaithe i gcomhréir le téacsanna sin an Aontais. Cuirtear prionsabal na comhréireachta san áireamh go hiomlán sa togra, prionsabal a cheanglaítear le hAirteagal 5(4) den Chonradh ar an Aontas Eorpach, eadhon, gur cheart gníomhaíocht an Aontais a bheith leordhóthanach chun na cuspóirí atá á saothrú a bhaint amach agus níor cheart go rachadh sí thar a bhfuil riachtanach. Tá an Rialachán atá beartaithe comhoiriúnach leis an bprionsabal sin, agus faightear leis an chothromaíocht cheart idir leas an phobail atá i gceist agus cost‑éifeacht na mbeart arna mbeartú. Cuireadh san áireamh go hiomlán sa togra an gá atá le cothromaíocht a aimsiú idir sábháilteacht, éifeachtúlacht na margaí agus na costais ar na páirtithe leasmhara. 3.3. Míniú mionsonraithe ar an togra Tá dhá phríomhchuid sa Rialachán atá beartaithe: bearta lena dtugtar aghaidh ar oibreoirí uile an mhargaidh i gcomhthéacs socraíochta urrús (Teideal II) agus bearta lena dtugtar aghaidh go sonrach ar thaisclanna lárnacha urrús (Teideal III, Teideal IV agus Teideal V). Tá feidhm ag na teidil eile i ndáil le raon feidhme agus sainmhínithe (Teideal I) agus forálacha idirthréimhseacha agus críochnaitheacha (Teideal VI) maidir leis an dá chuid den togra. 3.3.1. Raon feidhme an togra (Teideal I) Clúdaítear na taisclanna lárnacha urrús go léir faoin Rialachán, ach tugtar díolúine ó na ceanglais maidir le húdarú agus le maoirseacht do chomhaltaí an CEBC agus do chomhlachtaí náisiúnta nó poiblí eile a bhfuil na seirbhísí céanna á bhfeidhmiú acu, amhail comhlachtaí náisiúnta na mBallstát a bhfuil sé de chúram orthu an fiachas poiblí a bhainistiú nó idiragairt ann, agus a bheadh incháilithe mar thaisclanna lárnacha urrús murach é sin. Mar sin féin, tá na hinstitiúidí sin fós faoi réir shraith iomlán na gceanglas maidir le taisclanna lárnacha urrús. Tá siad díolmhaithe ó Theideal IV, lena bhforchuirtear leithscaradh idir seirbhísí baincéireachta atá coimhdeach le socraíocht agus seirbhísí eile taisclainne lárnaí urrús ós rud é gurb é nádúr na n‑institiúidí sin na seirbhísí coimhdeacha sin a chur ar fáil. Maidir le hionstraimí airgeadais, clúdaítear faoin togra na hionstraimí airgeadais go léir a mhéid a bhaineann le ceanglais maidir le taisclanna lárnacha urrús, ach clúdaítear go príomha ann urrúis inaistrithe mar atá sainmhínithe i bpointe 18 d'Airteagal 4(1) de Threoir 2004/39/CE (MiFID) (scaireanna agus bannaí go bunúsach) chun críocha Theideal II maidir le socraíocht urrús. 3.3.2. Socraíocht urrús (Teideal II) Príomhchuspóir de chuid an Rialacháin atá beartaithe is ea cur le sábháilteacht socraíochta. Tá trí shraith beart ar áireamh i dTeideal II chun an cuspóir sin a bhaint amach. Ar an gcéad dul síos, forchuirtear leis rud ar a dtugtar dí‑ábharú/díluailiú urrús, rud is ionann agus urrúis a eisiúint i bhfoirm cuntais reatha. Tá an beart sin dírithe ar éifeachtúlacht socraíochta a fheabhsú, ar ghiorrú na dtréimhsí socraíochta a éascú agus ar shláine shaincheist na n‑urrús a áirithiú trí fhoráil a dhéanamh maidir leis na sealúchais urrús a réiteach ar bhealach níos éasca. Ní gá urrúis i gcuntais reatha a thaifeadadh i dtaisclann lárnach urrús sula ndéantar iad a thrádáil nó a thabhairt mar chomhthaobhacht. D’fhéadfadh cláraitheoirí iad a thaifeadadh, mar shampla. Mar sin féin, má thrádáiltear iad ar ionaid arna rialáil le Treoir 2004/39/CE (MiFID), ní mór iad a thaifeadadh i dtaisclann lárnach urrús, d'fhonn leas a bhaint as an gcosaint do chórais socraíochta urrús faoi Threoir 98/26/CE agus chun réiteach a éascú idir urrúis arna dtaifeadadh, ar thaobh amháin, agus urrúis arna dtrádáil, ar an taobh eile. Déantar foráil sa Rialachán atá beartaithe maidir le hidirthréimhse atá sách fada, tréimhse a mhairfidh go dtí an 1 Eanáir 2018, chun ligean d'oibreoirí margaidh ó na Ballstáit sin ina bhfuil méid suntasach urrús páipéir in úsáid fós an beart sin a chomhlíonadh. Ar an dara dul síos, déantar comhchuibhiú ar an tréimhse shocraíochta i gcomhair idirbheart urrús ar fud an AE trí bhíthin Theideal II. San Eoraip socraítear an chuid is mó de na hidirbhearta urrús dhá lá nó trí lá tar éis an lae trádála, rud a bhraitheann ar an margadh atá i gceist. Déanfar an tréimhse shocraíochta a chomhchuibhiú agus a shocrú dhá lá tar éis an lae trádála, cé go gceadófar tréimhsí socraíochta níos giorra. Ar an tríú dul síos, déantar comhchuibhiú ar bhearta maidir le haraíonacht socraíochta ar fud an AE trí bhíthin Theideal II. Bearta ex ante atá iontu chun teipeanna socraíochta a chosc, agus bearta ex post le déileáil le teipeanna socraíochta. Is é an príomhchuspóir teipeanna socraíochta a laghdú agus aon iomaíocht a bhainfeadh ó na caighdeáin maidir le haraíonacht socraíochta a ísliú, mar shampla idir margaí a bhféadfadh córais phionós éagsúla a bheith i bhfeidhm acu. Téann na forálacha atá beartaithe thar leibhéal na dtaisclann lárnach urrús agus is é an aidhm atá leo rannpháirtithe sa mhargadh a dteipeann orthu urrúis a sheachadadh ar an dáta socraíochta atá beartaithe a chur faoi réir nós imeachta comhchuibhithe ‘ceannach isteach’ a d’fhéadfadh contrapháirtí lárnach a chur i bhfeidhm, i gcás idirbhirt atá socraithe, nó a bheadh ar áireamh ar shlí eile i rialacha na n‑ionad trádála féin. 3.3.3. Taisclanna lárnacha urrús (Teideal III) Taisclanna lárnacha urrús a údarú agus a mhaoirsiú (Caibidil I) Tá sainmhíniú tugtha cheana féin i dTreoir 98/26/CE ar chórais socraíochta urrús mar shocruithe foirmiúla trína gceadaítear aistrithe urrús idir rannpháirtithe éagsúla. Mar sin féin, ní thugtar aghaidh sa Treoir sin ar na hinstitiúidí atá freagrach as na córais sin a oibriú. I bhfianaise chastacht mhéadaitheach na gcóras sin agus na rioscaí a bhaineann le socraíocht, tá sé riachtanach i gcás na n‑institiúidí a oibríonn córais socraíochta urrús go dtabharfar sainmhíniú dlíthiúil orthu agus go ndéanfar iad a údarú agus a mhaoirsiú de réir sraithe comhchaighdeán stuamachta. Sainmhínítear taisclann lárnach urrús mar dhuine dlítheanach a oibríonn córas socraíochta urrús mar aon le seirbhís lárnach amháin eile ar a laghad (seirbhís ‘nótaire’ nó seirbhís cothabhála lárnaí). Ina theannta sin, ní cheadófaí do thaisclanna lárnacha urrús ach seirbhísí 'coimhdeacha' áirithe a chomhlíonadh, a bhaineann den chuid is mó leis na seirbhísí lárnacha. I gcás ina mbeadh seirbhísí cánach san áireamh sna seirbhísí coimhdeacha sin, bheadh ar na taisclanna lárnacha urrús a áirithiú go gcomhlíonann siad reachtaíocht chánach an Bhallstáit lena mbaineann. I gcás nósanna imeachta siarchoinneála i ndáil le faoiseamh cánach, bheadh ar na taisclanna lárnacha urrús aon cheanglas a dhéanfadh an Ballstát is foinse do na híocaíochtaí sin atá faoi réir cánach siarchoinneála a fhorchur ar idirghabhálaithe airgeadais a urramú d'fhonn iad a údarú leis an bhfaoiseamh cánach siarchoinneála a chur i bhfeidhm agus leis an bhfaoiseamh cánach siarchoinneála a éileamh ar son úinéirí tairbhiúla na n‑íocaíochtaí. D'fhéadfadh go mbeadh oibleagáid orthu, sa chás sin, faisnéis faoi infheisteoirí a thuairisciú go díreach chuig an mBallstát foinseach (i gcomaoin faoiseamh a éileamh ó chánacha siarchoinneála ag an bhfoinse), agus d'fhéadfaí an oibleagáid sin a chur ar aghaidh chuig an mBallstát ina bhfuil cónaí ar úinéir tairbhiúil na n‑ionstraimí airgeadais. Ní mór taisclanna lárnacha urrús a bheith údaraithe agus faoi mhaoirseacht ag údaráis inniúla náisiúnta na n‑áiteanna sin ina bhfuil siad bunaithe. Mar sin féin, i bhfianaise na gné trasteorann dá gcuid gníomhaíochta, gné atá ag méadú i gcónaí, bheadh sé riachtanach dul i gcomhairle le húdaráis eile a bhaineann leis an gcóras socraíochta urrús nó leis na córais socraíochta urrús a oibríonn an taisclann lárnach urrús agus a bhaineann le grúpeintitis eile. Beidh ról tábhachtach ag ESMA maidir le dréachtchaighdeáin theicniúla a fhorbairt chun an próiseas údaraithe a chomhchuibhiú agus chun comhar idir údaráis a áirithiú. Leis an togra, deonaítear “pas” do thaisclanna lárnacha urrús atá údaraithe chun seirbhísí a sholáthar san Aontas, trí sheirbhís a sholáthar go díreach i mBallstát eile nó trí bhrainse a bhunú sa Bhallstát sin. Is féidir rochtain a dheonú do thaisclann lárnach urrús ó thríú thír má tá sí aitheanta ag ESMA. Ní féidir aitheantas den sórt sin a dheonú ach amháin nuair atá deimhniú tugtha ag an gCoimisiún go bhfuil creat dlíthiúil agus maoirseachta an tríú tír sin coibhéiseach le creat an Aontais agus go ndéanann an tríú tír foráil maidir le haitheantas éifeachtach coibhéiseach a thabhairt do chreat rialála agus maoirseachta an Aontais; go bhfuil an taisclann lárnach urrús faoi réir údarú éifeachtach agus maoirseachta éifeachtaí sa tríú tír sin; agus go bhfuil socruithe comhair curtha i bhfeidhm idir ESMA agus údaráis an tríú tír sin. Ceanglais maidir le taisclanna lárnacha urrús agus easaontacht dlíthe (Caibidil II agus Caibidil III) Ó tharla go bhfuil tábhacht shistéamach ag baint le taisclanna lárnacha urrús agus go gcomhlíonann siad seirbhísí ríthábhachtacha le haghaidh an mhargaidh urrús, ní mór dóibh a bheith faoi réir caighdeán ard stuamachta d’fhonn a n‑inmharthanacht agus cosaint a rannpháirtithe a áirithiú. Tá na ceanglais maidir le taisclanna lárnacha urrús bailithe le chéile i gcatagóirí éagsúla i gCaibidil II: ceanglais eagraíochtúla (Roinn 1), rialacha maidir le gnó a dhéanamh (Roinn 2), ceanglais maidir le seirbhísí taisclann lárnach urrús (Roinn 3), ceanglais stuamachta (Roinn 4) agus ceanglais maidir le naisc idir thaisclanna lárnacha urrús (Roinn 5). Ceanglaítear le Roinn 1 go mbeidh ag taisclanna lárnacha urrús, socruithe stóinsithe rialachais, bainistíocht shinsearach, bord agus scairshealbhóirí atá oiriúnach agus a bhfuil taithí acu, agus ceanglaítear orthu coistí úsáideoirí a bhunú le haghaidh gach córais socraíochta urrús a dhéanfaidh ionadaíocht ar eisitheoirí agus ar rannpháirtithe. Má dhéantar seirbhísí nó gníomhaíochtaí a eisfhoinsiú níor cheart go gcuirfí isteach ar fhreagracht taisclainne lárnaí urrús i leith rannpháirtithe nó i leith eisitheoirí ná ar fheidhmiú na bhfeidhmeanna maoirseachta agus faireacháin ag údaráis éagsúla. Meastar go mbeidh eisceacht thábhachtach ann maidir le socruithe eisfhoinsithe le heintitis phoiblí, amhail an tionscadal T2S arna oibriú ag Eurochóras, eintitis atá faoi rialú ag creat tiomanta atá comhaontaithe ag na húdaráis inniúla. Tugtar isteach ceanglais thábhachtacha le Roinn 2 go mbeidh critéir neamh‑idirdhealaitheacha agus thrédhearcacha atá bunaithe i gcónaí ar rioscaí ag taisclanna lárnacha urrús maidir le rannpháirtíocht i gcórais socraíochta urrús. Atreisítear na ceanglais sin leis na forálacha maidir le rochtain atá leagtha síos i gCaibidil IV. Tugtar prionsabail thábhachtacha isteach leis freisin maidir le trédhearcacht a bhaineann le praghsanna a nochtadh go poiblí agus maidir le costais agus ioncaim a nochtadh do na húdaráis inniúla de réir na seirbhíse a chuirtear ar fáil. Aithnítear in Airteagal 34 de Roinn 3, i ndáil leis na ceanglais maidir le seirbhísí taisclann lárnach urrús, an ról tábhachtach a bhíonn ag taisclanna lárnacha urrús ó thaobh sláine eisiúna urrús a áirithiú agus áirítear inti oibleagáidí maidir le réiteach ionlae cuntas. Maidir le leithscaradh cuntas ar mhaithe le sócmhainní rannpháirtithe a chosaint, téann an togra thar na ceanglais dá bhforáiltear i dTreoir 2004/39/CE (MiFID) agus ceanglaítear ar thaisclanna lárnacha urrús cuntais gach rannpháirtí a leithscaradh ó chuntais na rannpháirtithe eile agus a chur ar chumas rannpháirtithe cuntais na gcliant atá ag gach aon rannpháirtí a leithscaradh. Maidir le socraíocht airgid, ceanglaítear leis an togra ar thaisclanna lárnacha urrús cuntais na mbanc ceannais a shocrú aon uair is praiticiúil agus nuair atá na cuntais sin ar fáil. Ceadaítear socraíocht airgid i mbainc thráchtála, áfach, rud atá bunoscionn le roinnt cleachtas atá ann faoi láthair, ach ní mór é a dhéanamh trí institiúid chreidmheasa ar leith a ghníomhaíonn mar ghníomhaire socraíochta. Sna ceanglais stuamachta ar na taisclanna lárnacha urrús féin i Roinn 4, tá forálacha tábhachtacha maidir le riosca oibriúcháin a mhaolú. Ós rud é nach gceadófaí do thaisclanna lárnacha urrús seirbhísí de chineál baincéireachta a chomhlíonadh go díreach, is é riosca oibriúcháin an príomhriosca a bheidh le sárú ag taisclanna lárnacha urrús. Áirítear ar na forálacha sin bearta iomchuí d’fhonn leanúnachas na n‑oibríochtaí, lena n‑áirítear socraíocht, a áirithiú i gcónaí. Leagtar síos ceanglais chaipitil freisin de réir costais oibriúcháin - ba cheart do thaisclanna lárnacha urrús caipiteal, tuillimh choimeádta agus cúlchistí a choimeád ina seilbh chun costais oibriúcháin sé mhí ar a laghad a chumhdach. Ós rud é go bhfuil taisclanna lárnacha urrús ag éirí níos idirnasctha agus go meastar go gcuirfear dlús leis an bpróiseas sin nuair a thiocfaidh T2S ar an bhfód, déantar foráil in Airteagal 45 maidir le ceanglais thábhachtacha stuamachta do thaisclanna lárnacha urrús nasctha, lena n‑áirítear rialacha comhionanna a bhunú maidir le críochnaitheacht socraíochta. Is é is aidhm do Chaibidil III cur leis an deimhneacht dhlíthiúil d’idirbhearta urrús, trí riail easaontachta dlíthe a mholadh maidir le gnéithe dílsithe i gcás urrús atá i seilbh taisclainne lárnaí urrús. Rochtain ar thaisclanna lárnacha urrús (Caibidil IV) Ar cheann de chuspóirí an tionscnaimh seo tá an margadh a oscailt do sheirbhísí taisclainne lárnaí urrús agus deireadh a chur le bacainní ar rochtain. Tugtar aghaidh i gCaibidil IV ar thrí chineál rochtana: (a) idir eisitheoirí agus taisclanna lárnacha urrús, (b) idir thaisclanna lárnacha urrús, agus (c) idir taisclanna lárnacha urrús agus bonneagair eile mhargaidh. Ceanglaítear le dlí ar eisitheoirí in go leor Ballstát cineálacha áirithe urrús a eisiúint, go háirithe scaireanna, sa taisclann lárnach urrús náisiúnta. Tugtar isteach le hAirteagal 47 an ceart d’eisitheoirí a n‑urrúis a thaifeadadh in aon taisclann lárnach urrús atá údaraithe san Aontas mar aon leis an gceart do thaisclanna lárnacha urrús seirbhísí a sholáthar le haghaidh urrús a bunaíodh faoi dhlí Ballstáit eile. Tugtar urraim do shainiúlachtaí náisiúnta trína n‑aithint gur cheart an ceart seo a bheith gan dochar don dlí corparáideach faoina mbunaítear na hurrúis. Leagtar síos i Roinn 2 agus i Roinn 3 na prionsabail maidir le rochtain. Ba cheart an ceart a bheith ag taisclann lárnach urrús teacht chun bheith ina rannpháirtí i gcóras socraíochta urrús de chuid taisclainne lárnaí urrús eile bunaithe ar phrionsabail neamh‑idirdhealaitheacha atá bunaithe ar riosca. Ba cheart an ceart a bheith ag taisclann lárnach urrús freisin, bunaithe ar na prionsabail chéanna, a iarraidh ar thaisclann lárnach urrús eile feidhmeanna speisialta a fhorbairt, ar cheart iad a mhuirearú ar bhonn ‘costas plus'. Mar an gcéanna, ba cheart an ceart a bheith ag taisclann lárnach urrús fothaí idirbheart a fháil ó chontrapháirtithe lárnacha agus ó ionaid trádála agus ba cheart rochtain a bheith ag na bonneagair sin ar chórais socraíochta urrús arna n‑oibriú ag taisclanna lárnacha urrús. D’fhéadfaí aon díospóidí idir na húdaráis inniúla ábhartha a chur faoi bhráid ESMA chun iad a réiteach. 3.3.4. Institiúidí creidmheasa atá ainmnithe le gníomhú mar ghníomhairí socraíochta (Teideal IV) Mar a thuairiscítear thuas, nuair nach mbíonn sé praiticiúil socraíocht bainc cheannais a dhéanamh nó nuair nach mbíonn a leithéid ar fáil, féadfaidh taisclanna lárnacha urrús socraíocht airgid bainc thráchtála a thairiscint dá rannpháirtithe. Mar sin féin, níor cheart do thaisclanna lárnacha urrús na seirbhísí baincéireachta atá coimhdeach le socraíocht a chur ar fáil iad féin, ach ba cheart iad a bheith údaraithe ag a n‑údaráis inniúla chun dhá institiúid chreidmheasa ar a laghad a ainmniú chun gníomhú mar ghníomhaire socraíochta chun cuntais airgid a oscailt agus saoráidí creidmheasa a dheonú d’fhonn socraíocht a éascú ach amháin má léiríonn na húdaráis inniúla, bunaithe ar an bhfianaise atá ar fáil, nach bhfuil neamhchosaint institiúide creidmheasa amháin ar chomhchruinniú na rioscaí creidmheasa agus leachtachta maolaithe a dhóthain. Beart tábhachtach is ea an deighilt seo idir taisclanna lárnacha urrús agus gníomhairí socraíochta chun aghaidh a thabhairt ar shábháilteacht taisclann lárnach urrús agus í a mhéadú. Méadaíonn seirbhísí baincéireachta atá coimhdeach le socraíocht na rioscaí a mbíonn taisclanna lárnacha urrús neamhchosanta orthu agus dá bhrí sin, an dóchúlacht go mainneodh taisclanna lárnacha urrús nó go mbeidís faoi strus an‑mhór. Cé go mbíonn na seirbhísí baincéireachta á gcur ar fáil de ghnáth ag roinnt taisclann lárnach urrús ar bhonn ionlae agus go mbíonn siad teoranta do na seirbhísí atá coimhdeach le socraíocht, bíonn suimeanna suntasacha á láimhseáil, áfach, agus dá mainneodh na taisclanna lárnacha urrús sin bheadh iarmhairtí diúltacha aige sin ar na margaí urrús agus íocaíochtaí. Maidir leis an gceanglas chun seirbhísí baincéireachta a chur ar fáil in eintiteas dlíthiúil ar leith seachas an ceann a sholáthraíonn na seirbhísí lárnacha taisclainne lárnaí urrús, cuirfidh sé sin cosc ar rioscaí a aistriú ó na seirbhísí baincéireachta chuig soláthar seirbhísí lárnacha taisclainne lárnaí urrús, go háirithe i gcás dócmhainneachta nó struis an‑mhór de thoradh na seirbhísí baincéireachta. Leis an gceanglas sin tabharfar roghanna breise freisin do thaisclanna lárnacha urrús agus d’údaráis phoiblí le teacht ar réitigh iomchuí i gcás mainneachtana an ghníomhaire socraíochta a sholáthraíonn seirbhísí baincéireachta. Maidir leis na taisclanna lárnacha urrús a chuireann seirbhísí baincéireachta ar fáil faoi láthair, is iad na costais dlí atá i gceist chun eintiteas dlíthiúil ar leith a cheapadh chun seirbhísí baincéireachta a sholáthar na príomhchostais a bhaineann leis an mbeart sin, cé nach mbeadh ar thaisclanna lárnacha urrús a bheidh toilteanach na seirbhísí sin a fhorbairt sa todhchaí costais shuntasacha incriminteacha a thabhú chun eintiteas dlíthiúil ar leith a bhunú. Níl aon roghanna eile ann nach bhfuil chomh dian le leithscaradh na seirbhísí baincéireachta, a chuirfeadh deireadh go hiomlán leis an mbaol go dtarchuirfí rioscaí ó na seirbhísí baincéireachta chuig seirbhísí lárnacha taisclainne lárnaí urrús. Chun na héifeachtúlachtaí, ar toradh iad ar sheirbhísí taisclainne lárnaí urrús agus ar sheirbhísí baincéireachta a sholáthar laistigh den ghrúpa gnóthas céanna, a shocrú, níor cheart go gcuirfeadh an ceanglas maidir le seirbhísí baincéireachta a bheith á ndéanamh ag institiúid chreidmheasa ar leithligh cosc leis an institiúid chreidmheasa sin a bheith sa ghrúpa céanna gnóthas leis an taisclann lárnach urrús. Mar sin féin, má sholáthraítear na seirbhísí taisclainne lárnaí urrús agus na seirbhísí baincéireachta araon laistigh den ghrúpa céanna gnóthas, ba cheart gníomhaíochtaí na hinstitiúide creidmheasa a sholáthraíonn seirbhísí baincéireachta a theorannú do sholáthar seirbhísí baincéireachta atá coimhdeach le socraíocht. Tá an teorainn sin dírithe ar phróifíl riosca fhoriomlán an ghrúpa a laghdú de bharr institiúid chreidmheasa a bheith sa ghrúpa sin. Ba cheart go mbeadh an t‑údarás inniúil in ann a léiriú ar bhonn gach cáis ar leith nuair nach ann do riosca sistéamach arna thabhú trí sheirbhísí taisclainne lárnaí urrús agus seirbhísí baincéireachta araon a bheith á soláthar ag an eintiteas dlíthiúil céanna. Sa chás sin, d'fhéadfaí iarraidh réasúnaithe a chur faoi bhráid an Choimisiúin Eorpaigh a d'fhéadfadh an maolú a údarú. Pé ar bith, ba cheart gníomhaíochtaí taisclainne lárnaí urrús arna ceadúnú mar institiúid chreidmheasa a theorannú do sholáthar seirbhísí baincéireachta atá coimhdeach le socraíocht. Ba cheart an institiúid chreidmheasa atá ag gníomhú di mar ghníomhaire socraíochta a údarú faoi Threoir 2006/48/CE maidir le gabháil le gnó institiúidí creidmheasa agus lena shaothrú[4]. Mar sin féin, ós rud é gur cheart córas nó córais socraíochta urrús arna n‑oibriú ag taisclanna lárnacha urrús a chosaint a mhéad is féidir ar aon rioscaí a d'fhéadfadh gníomhairí socraíochta a chur faoi deara, ba cheart do na gníomhairí sin ceanglais bhreise a chomhlíonadh chun rioscaí creidmheasa agus leachtachta a mhaolú i ndáil le gach córas socraíochta urrús a ndéanann siad freastal orthu. De bhrí nach dtugtar aghaidh go sonrach le Treoir 2006/48/CE ar rioscaí creidmheasa agus leachtachta ionlae a thig as soláthar seirbhísí baincéireachta atá coimhdeach le socraíocht, ba cheart institiúidí creidmheasa a bheith faoi réir ag ceanglais shonracha fheabhsaithe maidir le maolú rioscaí creidmheasa agus leachtachta agus ba cheart feidhm a bheith ag na ceanglais sin maidir le gach córas socraíochta urrús a ghníomhaíonn siad mar ghníomhairí socraíochta ina leith. Tá na ceanglais atá beartaithe le haghaidh na ngníomhairí socraíochta bunaithe ar chaighdeáin idirnáisiúnta CPSS‑IOSCO maidir le bonneagair sa mhargadh airgeadais agus ar chleachtais reatha an mhargaidh. Áirítear orthu soláthar urrúis chomhthaobhaigh iomlán maidir le neamhchosaintí creidmheasa, faireachán a dhéanamh ar leachtacht ionlae agus an riosca leachtachta a ghintear trí mhainneachtain an dá rannpháirtí is mó agus teorainneacha comhchruinnithe le soláthraithe leachtachta á gcur san áireamh. 3.3.5. Smachtbhannaí (Teideal V) Tá athbhreithniú ar na cumhachtaí smachtbhannaí reatha agus ar chur i bhfeidhm praiticiúil na gcumhachtaí sin, atá dírithe ar chóineasú smachtbhannaí ar feadh réimse na ngníomhaíochtaí maoirseachta a chur chun cinn, déanta sa Teachtaireacht ón gCoimisiún ‘Smachtbhannaí in earnáil na seirbhísí airgeadais a athneartú’[5]. I measúnú a rinneadh ar na córais náisiúnta atá i bhfeidhm, mar shampla, léiríodh go bhfuil an‑éagsúlacht ann idir leibhéil na smachtbhannaí airgid i measc na mBallstát, nach bhfuil cumhachtaí tábhachtacha áirithe smachtbhannaí ar fáil do roinnt údarás inniúil agus nach féidir le roinnt údarás inniúil smachtbhannaí a chur ar dhaoine nádúrtha dlítheanacha. Mar thoradh air sin, molann an Coimisiún anois gur cheart do na Ballstáit foráil a dhéanamh chun gur féidir smachtbhannaí agus bearta riaracháin iomchuí a chur i bhfeidhm maidir le sáruithe ar an Rialachán. Chuige sin, ba cheart tacar íosta smachtbhannaí agus beart riaracháin a bheith ar fáil do na húdaráis inniúla, lena n‑áirítear údarú a tharraingt siar, foláirimh phoiblí, lucht bainistíochta a chur as oifig, aisíoc brabús a fuarthas ó sháruithe ar an Rialachán seo i gcásanna inar féidir iad sin a chinneadh, agus fíneálacha riaracháin. Níor cheart uasleibhéal na bhfíneálacha riaracháin a bheith níos ísle ná an leibhéal dá bhforáiltear leis an Rialachán - 10% den láimhdeachas bliantúil de chuid eintitis dhlíthiúil nó cúig mhilliún Euro nó 10% d’ioncam bliantúil duine nádúrtha. Agus cineál agus leibhéal na smachtbhannaí á chinneadh, ba cheart do na húdaráis inniúla a chur san áireamh roinnt critéar atá leagtha síos sa Rialachán, lena n‑áirítear méid agus láidreacht airgeadais an duine atá freagrach, tionchar an tsáraithe agus iompar comhoibritheach an duine atá freagrach. Ní chuirfidh an Rialachán atá beartaithe cosc ar Bhallstáit aonair caighdeáin níos airde a shocrú. 3.3.6. Comhlíonadh Airteagal 290 agus Airteagal 291 den CFAE An 23 Meán Fómhair 2009, ghlac an Coimisiún tograí le haghaidh Rialachán lenar bunaíodh an tÚdarás Baincéireachta Eorpach (ÚBE), an tÚdarás Eorpach um Árachas agus Pinsin Ghairme (ÚEÁPG) agus an tÚdarás Eorpach um Urrúis agus Margaí (ESMA). Ina thaobh sin is mian leis an gCoimisiún na Ráitis i ndáil le hAirteagal 290 agus le hAirteagal 291 den CFAE a lua, ar ráitis iad a rinne sé agus na Rialacháin lenar bunaíodh na hÚdaráis Mhaoirseachta Eorpacha á nglacadh. De réir na ráiteas sin: "Maidir leis an bpróiseas chun caighdeáin rialála a ghlacadh, tugann an Coimisiún le fios go láidir go bhfuil carachtar uathúil ag earnáil na seirbhísí airgeadais, atá ag eascairt as struchtúr Lamfalussy agus a dtugtar aitheantas dó go sainráite i nDearbhú 39 a ghabhann leis an CFAE. Mar sin féin, tá an‑amhras go deo ar an gCoimisiún an bhfuil na srianta atá ar a ról, agus gníomhartha tarmligthe agus bearta cur chun feidhme á nglacadh aige, ag teacht le hAirteagal 290 agus Airteagal 291 den CFAE." 4. Impleachtaí buiséadacha Tá impleachtaí ag baint leis an togra i ndáil le buiséad an Aontais Eorpaigh, maidir leis na cúraimí a leithdháiltear ar ESMA, mar atá sonraithe sna ráitis airgeadais reachtacha a ghabhann leis an togra seo. 2012/0029 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le socraíocht urrús san Aontas Eorpach a fheabhsú agus maidir le taisclanna lárnacha urrús agus lena leasaítear Treoir 98/26/CE (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[6], Ag féachaint don tuairim ón mBanc Ceannais Eorpach[7], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Cuireann taisclanna lárnacha urrús, i dteannta contrapháirtithe lárnacha, go mór le cothabháil bonneagar iarthrádála a chosnaíonn margaí airgeadais agus a thugann muinín do rannpháirtithe sa mhargadh go bhfuil idirbhearta urrús á ndéanamh i gceart agus ar bhealach tráthúil, lena n‑áirítear le linn tréimhsí nuair a bhíonn an‑strus ann. (2) Mar gheall ar a suíomh ag deireadh an phróisis socraíochta, tá tábhacht shistéamach ó thaobh feidhmiú margaí urrús ag baint leis na córais socraíochta urrús arna n‑oibriú ag taisclanna lárnacha urrús. Ós rud é go bhfuil siad suite ag deireadh shlabhra an tsealbhaithe urrús trína dtuairiscíonn a rannpháirtithe na hurrúis atá i seilbh na n‑infheisteoirí, is uirlis ríthábhachtach iad na córais socraíochta urrús arna n‑oibriú ag taisclanna lárnacha urrús chun sláine na heisiúna a rialú, agus imríonn siad ról tábhachtach ó thaobh muinín infheisteoirí a chothú. Ina theannta sin, bíonn dlúthbhaint ag córais socraíochta urrús arna n‑oibriú ag taisclanna lárnacha urrús le soláthar urrúis chomhthaobhaigh na n‑oibríochtaí beartais airgeadaíochta agus leis an bpróiseas maidir le soláthar urrúis chomhthaobhaigh idir institiúidí creidmheasa, agus is gníomhaithe tábhachtacha iad dá bhrí sin sna margaí comhthaobhachta. (3) Cé gur laghdaíodh le Treoir 98/26/CE ó Pharlaimint na hEorpa agus ón gComhairle an 19 Bealtaine 1998 maidir le críochnaitheacht socraíochta i gcórais íocaíochta agus socraíochta urrús[8] an cur isteach ar chóras socraíochta urrús de dheasca imeachtaí dócmhainneachta in aghaidh rannpháirtí sa chóras sin, is gá dul i ngleic le rioscaí eile atá le sárú ag córais socraíochta urrús, agus leis an riosca dócmhainneachta nó bristeachta i bhfeidhmiú na dtaisclann lárnach urrús a oibríonn córais socraíochta urrús. Tá roinnt taisclann lárnach urrús faoi réir rioscaí creidmheasa agus leachtachta a eascraíonn ó sholáthar seirbhísí baincéireachta atá coimhdeach i ndáil le socraíocht. (4) Tá méadú ar an líon socraíochtaí trasteorann mar iarmhairt ar fhorbairt chomhaontuithe naisc idir thaisclanna lárnacha urrús, rud a ardaíonn ceist maidir le stóinseacht na dtaisclann lárnach urrús, in éagmais comhrialacha stuamachta, le linn allmhairiú na rioscaí a bhaineann do thaisclanna lárnacha urrús ó Bhallstáit eile. Ina theannta sin, in ainneoin an mhéadaithe i socraíochtaí trasteorann, tá na margaí socraíochta san Aontas fós ilroinnte agus tá socraíocht trasteorann níos costasaí, i ngeall ar rialacha náisiúnta éagsúla lena rialaítear socraíocht agus gníomhaíochtaí na dtaisclann lárnach urrús agus ar iomaíocht theoranta idir thaisclanna lárnacha urrús. Cruthaítear bac agus costais bhreise agus rioscaí breise i leith socraíochtaí trasteorann de bharr na hilroinnte sin. In éagmais oibleagáidí comhionanna le haghaidh oibreoirí margaidh agus comhchaighdeán stuamachta i gcomhair taisclann lárnach urrús, beidh tionchar diúltach díreach ag bearta éagsúla arna nglacadh ar an leibhéal náisiúnta ar shábháilteacht, ar éifeachtúlacht agus ar iomaíocht sna margaí socraíochta san Aontas. Is gá na bacainní suntasacha sin maidir le feidhmiú an mhargaidh inmheánaigh a bhaint, saobhadh ar an iomaíocht a sheachaint agus cosc a chur ar bhacainní agus ar shaobhadh den chineál sin sa todhchaí. Dá réir sin, is é an bunús dlí iomchuí don Rialachán seo Airteagal 114 den Chonradh ar Fheidhmiú an Aontais Eorpaigh, arna léiriú i gcomhréir le cásdlí comhsheasmhach Chúirt Bhreithiúnais an Aontais Eorpaigh. (5) Is gá roinnt oibleagáidí aonfhoirmeacha a leagan síos i Rialachán a bheidh le cur i bhfeidhm ar rannpháirtithe sa mhargadh maidir le gnéithe áirithe den araíonacht agus den timthriall socraíochta agus sraith ceanglas coiteann a sholáthar i gcomhair taisclann lárnach urrús a bhfuil córais socraíochta urrús á n‑oibriú acu. Ba cheart go n‑áiritheofaí i rialacha atá infheidhme go díreach de chuid Rialacháin go bhfuil gach oibreoir margaidh agus taisclann lárnach urrús faoi réir oibleagáidí agus rialacha comhionanna atá infheidhme go díreach. Ba cheart go méadófaí sábháilteacht agus éifeachtúlacht socraíochta san Aontas de thoradh ar Rialachán, trí chosc a chur ar rialacha éagsúla náisiúnta de thoradh ar threoir a thrasuíomh. Ba cheart an chastacht rialála d’oibreoirí margaidh agus do thaisclanna lárnacha urrús ag eascairt ó rialacha náisiúnta éagsúla a laghdú trí bhíthin Rialacháin agus ba cheart a chur ar chumas taisclann lárnach urrús a gcuid seirbhísí a sholáthar ar bhonn trasteorann gan dualgas a bheith orthu sraitheanna éagsúla ceanglas náisiúnta, amhail na ceanglais sin maidir le húdarú, maoirseacht, eagrúchán nó rioscaí taisclann lárnach urrús a chomhlíonadh. Ba cheart do Rialachán lena gcuirtear ceanglais chomhionanna ar thaisclanna lárnacha urrús rannchuidiú freisin le deireadh a chur le saobhadh iomaíochta. (6) An 20 Deireadh Fómhair 2010, d’iarr an Bord um Chobhsaíocht Airgeadais (FSB) [9] go gcuirfí bonneagair lárnacha níos stóinsithe ar fáil sa mhargadh agus d'iarr sé go n‑athbhreithneofaí agus go bhfeabhsófaí na caighdeáin reatha. Tá an Coiste ar Chórais Íocaíochta agus Socraíochta den Bhanc le haghaidh Socraíochtaí Idirnáisiúnta (BSI) agus an Eagraíocht Idirnáisiúnta um Choimisiúin Urrús ag cur dréachtchaighdeáin dhomhanda i gcrích. Tiocfaidh na dréachtchaighdeáin sin in ionad mholtaí an BSI ó 2001, moltaí a rinne an Córas Eorpach Banc Ceannais (CEBC) agus Coiste na Rialtóirí um Urrúis Eorpacha (CESR) oiriúnú orthu trí bhíthin treoirlínte neamhcheangailteacha ar leibhéal na hEorpa in 2009. (7) Ina conclúidí an 2 Nollaig 2008[10], leag an Chomhairle béim ar an ngá atá le sábháilteacht agus le hiontaofacht na gcóras socraíochta urrús a neartú agus dul i ngleic le bacainní dlí ar iarthrádáil san Aontas. (8) Ceann de na cúraimí bunúsacha atá ar an CEBC is ea oibriú rianúil na gcóras íocaíochta a chur chun cinn. Maidir leis sin, déanann comhaltaí an CEBC maoirseacht trína áirithiú go bhfuil córais éifeachtúla fónta imréitigh agus íocaíochta ann. Is minic a fheidhmíonn comhaltaí an CEBC mar ghníomhairí socraíochta don ghné airgid de na hidirbhearta urrús. Is cliaint thábhachtacha iad freisin de thaisclanna lárnacha urrús, a bhainistíonn soláthar urrúis chomhthaobhaigh ar oibríochtaí beartais airgeadaíochta go minic. Ba cheart dlúthbhaint a bheith ag comhaltaí an CEBC trí bhíthin dul i gcomhairle leo maidir le húdarú agus maoirseacht na dtaisclann lárnach urrús, aithint taisclann lárnach urrús tríú tíortha agus formheas nasc idir thaisclanna lárnacha urrús. Ba cheart dlúthbhaint a bheith acu freisin trí bhíthin dul i gcomhairle leo maidir le leagan síos caighdeán teicniúil cur chun feidhme agus rialála mar aon le treoirlínte agus moltaí. Ba cheart 'forálacha an Rialacháin seo a bheith gan dochar do na freagrachtaí atá ar an mBanc Ceannais Eorpach (BCE) agus ar na bainc cheannais náisiúnta as córais éifeachtúla fónta imréitigh agus íocaíochta a áirithiú laistigh den Aontas agus de thíortha eile. (9) Féadfaidh bainc cheannais na mBallstát nó aon chomhlachtaí eile a chomhlíonann feidhmeanna cosúla i mBallstáit áirithe, amhail comhlachtaí náisiúnta na mBallstát a bhfuil sé de chúram orthu an fiachas poiblí a bhainistiú nó idiragairt ann, roinnt seirbhísí a sholáthar lena gcáileofaí iad mar thaisclann lárnach urrús. Ba cheart do na hinstitiúidí sin a bheith díolmhaithe ó na ceanglais údaraithe agus mhaoirseachta, ach ba cheart dóibh a bheith faoi réir shraith iomlán na gceanglas stuamachta le haghaidh taisclann lárnach urrús. Ós rud é go bhfeidhmíonn bainc cheannais mar ghníomhairí socraíochta chun críche socraíochta, ba cheart go mbeidís díolmhaithe ó na ceanglais atá leagtha amach i dTeideal IV den Rialachán seo. (10) Ba cheart feidhm a bheith ag an Rialachán seo maidir le socraíocht idirbheart in ionstraimí airgeadais agus i ngníomhaíochtaí uile na dtaisclann lárnach urrús mura sonraítear a mhalairt. Ina theannta sin, ba cheart an Rialachán seo a bheith gan dochar do reachtaíocht eile de chuid an Aontais maidir le hionstraimí airgeadais sonracha amhail Treoir 2003/87/CE ó Рharlaimint na hЕorpa agus ón gComhairle an 13 Deireadh Fómhair 2003 lena mbunaítear scéim i ndáil le trádáil ar lamháltais i gcomhair astaíochtaí gás ceaptha teasa laistigh den Chomhphobal agus lena leasaítear Treoir 96/61/CE ón gComhairle[11] agus bearta arna nglacadh i gcomhréir leis an Treoir sin. (11) Tá taifeadadh na n‑urrús i bhfoirm cuntais reatha ina chéim thábhachtach d’fhonn éifeachtúlacht na socraíochta a mhéadú agus d'fhonn sláine eisiúna urrús a áirithiú, go háirithe i gcomhthéacs ina bhfuil castacht na modhanna sealbhaithe agus aistrithe ag dul i méid i gcónaí. Ar mhaithe le sábháilteacht, déantar foráil sa Rialachán seo i gcomhair taifeadadh i bhfoirm cuntais reatha a dhéanamh ar gach urrús inaistrithe. Níor cheart go bhforchuirfí modh amháin ar leith don taifeadadh tosaigh i gcuntais reatha leis an Rialachán seo. D’fhéadfadh an taifeadadh sin a bheith i bhfoirm díluailithe trí nóta domhanda a eisiúint nó trí dhí‑ábharú láithreach. Níor cheart go bhforchuirfí an cineál institiúide ar cheart di taifeadadh a dhéanamh ar urrúis i bhfoirm cuntais reatha ar a n‑eisiúint leis an Rialachán seo, agus ceadaítear do ghníomhaithe éagsúla, lena n‑áirítear cláraitheoirí, an fheidhm sin a chomhlíonadh. Mar sin féin, nuair a dhéantar na urrúis sin a thrádáil ar ionaid trádála arna rialú le Treoir 2004/39/CE ó Pharlaimint na hEorpa agus ón gComhairle an 21 Aibreán 2004 maidir le margaí in ionstraimí airgeadais lena leasaítear Treoir 85/611/CEE agus Treoir 93/6/CEE ón gComhairle agus Treoir 2000/12/CE ó Pharlaimint na hEorpa agus ón gComhairle agus lena n‑aisghairtear Treoir 93/22/CEE ón gComhairle[12] nó nuair a sholáthraítear mar chomhthaobhacht iad faoi choinníollacha Threoir 2002/47/CE ó Pharlaimint na hEorpa agus ón gComhairle an 6 Meitheamh 2002 maidir le socruithe comhthaobhachta airgeadais[13], ba cheart na hurrúis sin a thaifeadadh i gcóras cuntais reatha taisclainne lárnaí urrús d’fhonn a áirithiú, inter alia, go bhféadfaí gach urrús dá leithéid a shocrú i gcóras socraíochta urrús. (12) Chun sábháilteacht socraíochta a áirithiú, aon rannpháirtí i gcóras socraíochta urrús a cheannaíonn nó a dhíolann ionstraimí airgeadais áirithe, mar atá urrúis inaistrithe, ionstraimí margadh airgid, aonaid i ngnóthais chomhinfheistíochta agus lamháltais astaíochta, ba cheart dó a oibleagáid a shocrú ar an dáta socraíochta a bheidh beartaithe. (13) Baineann éiginnteacht agus riosca méadaithe do rannpháirtithe i gcórais socraíochta urrús le tréimhsí socraíochta níos faide d’idirbhearta in urrúis inaistrithe. Cuireann faid tréimhse éagsúla do thréimhsí socraíochta i measc na mBallstát éagsúil isteach ar réiteach, agus is foinse earráidí a bhíonn iontu d’eisitheoirí, d’infheisteoirí agus d’idirghabhálaithe araon. Dá bhrí sin, is gá tréimhse shocraíochta choiteann a sholáthar lena n‑éascófaí aithint an dáta socraíochta atá beartaithe agus cur chun feidhme beart araíonachta socraíochta. Ba cheart an dáta socraíochta beartaithe d'idirbhearta urrús inaistrithe a ligtear isteach chun a dtrádála ar ionaid trádála arna rialú le Treoir 2004/39/CE a bheith tráth nach déanaí ná an dara lá gnó tar éis lá na trádála. (14) Ba cheart do thaisclanna lárnacha urrús agus do bhonneagair eile mhargaidh bearta a dhéanamh chun teipeanna socraíochta a chosc agus aghaidh a thabhairt orthu. Tá sé riachtanach go gcuirfí na rialacha sin i bhfeidhm go haonfhoirmeach agus go díreach san Aontas. Go háirithe, ba cheart a cheangal ar thaisclanna lárnacha urrús agus ar bhonneagair eile mhargaidh nósanna imeachta a chur i bhfeidhm lena gcuirfear ar a gcumas bearta iomchuí a ghlacadh chun aon rannpháirtí a bhíonn mar chúis le teipeanna socraíochta go córasach a chur ar fionraí agus a chéannacht a nochtadh don phobal, ar choinníoll go mbeadh an deis ag an rannpháirtí sin barúlacha a sheoladh isteach sula ndéanfaí cinneadh den chineál sin. (15) Ceann de na bealaí is éifeachtúla chun dul i ngleic le teipeanna socraíochta is ea ceangal ar rannpháirtithe i mbun teipe a bheith faoi réir ceannach isteach, inar gá na hurrúis ar cheart a sheachadadh a cheannach sa mhargadh tar éis an dáta socraíochta atá beartaithe agus a sheachadadh ar an rannpháirtí is faighteoir. Ba cheart go ndéanfaí foráil sa Rialachán seo i gcomhair rialacha aonfhoirmeacha maidir le gnéithe áirithe den idirbheart ceannach isteach i gcomhair gach urrúis inaistrithe, ionstraime margaidh airgid, aonaid i ngnóthais chomhinfheistíochta agus lamháltais astaíochta, amhail uainiú, tréimhse fógra, praghsáil agus pionóis. (16) Ós rud é gurb é príomhchuspóir an Rialacháin seo roinnt oibleagáidí dlíthiúla a thabhairt isteach a fhorchuirfear go díreach ar oibreoirí margaidh, oibleagáidí arb é a bheidh iontu, inter alia, taifeadadh gach urrúis inaistrithe i bhfoirm cuntais reatha i dtaisclann lárnach urrús i gcás ina ndéantar na hurrúis sin a thrádáil ar ionaid trádála arna rialú le Treoir 2004/39/CE nó a sholáthar mar chomhthaobhacht faoi choinníollacha Treoir 2002/47/CE agus i socrú a n‑oibleagáidí tráth nach déanaí ná an dara lá gnó tar éis lá na trádála agus ós rud é go bhfuil taisclanna lárnacha urrús freagrach as oibriú na gcóras socraíochta urrús agus as cur i bhfeidhm na mbeart chun socraíocht a chur ar fáil go tráthúil san Aontas, tá sé riachtanach a áirithiú go bhfuil gach taisclann lárnach urrús slán agus fónta agus go gcomhlíonann siad go léir na ceanglais dhiana maidir le heagrúchán, maidir le stuamacht agus maidir le gnó a dhéanamh arna mbunú leis an Rialachán seo i gcónaí. Dá bhrí sin, tá rialacha aonfhoirmeacha atá infheidhme go díreach maidir le húdarú agus maoirseacht leanúnach taisclann lárnach urrús mar atoradh bunriachtanach na n‑oibleagáidí dlíthiúla a fhorchuirtear ar rannpháirtithe an mhargaidh leis an Rialachán seo, agus tá baint acu le chéile. Tá sé riachtanach mar sin na rialacha maidir le húdarú agus maoirseacht taisclann lárnach urrús a chur ar áireamh san ionstraim chéanna leis na hoibleagáidí dlíthiúla a fhorchuirtear ar rannpháirtithe an mhargaidh. (17) Ag cuimhneamh gur cheart do thaisclanna lárnacha urrús a bheith faoi réir sraith ceanglas coiteann agus d’fhonn na bacainní reatha ar shocraíocht thrasteorann a dhíchur, ba cheart saoirse a bheith ag aon taisclann lárnach urrús a seirbhísí a sholáthar laistigh de chríocha an Aontais trí bhrainse a bhunú nó trí sholáthar díreach seirbhísí. (18) Laistigh de mhargadh socraíochta Aontais gan teorainneacha, is gá sainiú a dhéanamh ar inniúlachtaí na n‑údarás éagsúil a bhfuil baint acu le chur i bhfeidhm an Rialacháin seo. Ba cheart do na Ballstáit na húdaráis inniúla atá freagrach as cur i bhfeidhm an Rialacháin seo a ainmniú go sonrach, agus ba cheart na cumhachtaí maoirseachta agus imscrúdaithe is gá a thabhairt dóibh chun a gcuid feidhmeanna a fheidhmiú. Ba cheart do thaisclann lárnach urrús a bheith faoi réir údarú agus mhaoirseacht an údaráis san áit ina bhfuil sí bunaithe, údarás atá i gcaoi mhaith chun féachaint ar an gcaoi a bhfeidhmíonn taisclanna lárnacha urrús ar bhonn laethúil, athbhreithnithe rialta a dhéanamh, agus gníomhaíocht iomchuí a dhéanamh nuair is gá, agus ba cheart cumhacht a thabhairt dó chun na nithe sin a dhéanamh. Ba cheart don údarás sin, áfach, dul i gcomhairle agus comhoibriú le húdaráis iomchuí eile a luaithe is féidir. Áirítear ar na húdaráis sin na húdaráis atá freagrach as faireachán a dhéanamh ar gach córas socraíochta urrús arna oibriú ag an dtaisclann lárnach urrús agus, nuair is infheidhme, na bainc cheannais iomchuí a ghníomhaíonn mar ghníomhaire socraíochta do gach córas socraíochta urrús agus freisin, nuair is infheidhme, údaráis inniúla grúpeintiteas eile. Tugtar le tuiscint leis an gcomhar sin freisin go gcuirfear na húdaráis lena mbaineann ar an eolas láithreach i gcás aon staide éigeandála a dhéanfaidh difear do leachtacht agus do chobhsaíocht an chórais airgeadais in aon cheann de na Ballstáit ina bhfuil an taisclann lárnach urrús nó a rannpháirtithe bunaithe. Aon uair a sholáthraíonn taisclann lárnach urrús a seirbhísí i mBallstát eile seachas an ceann ina bhfuil sí bunaithe, bíodh is gur trí bhrainse a bhunú nó trí sholáthar díreach seirbhísí a ndéantar é, is é údarás inniúil na háite ina bhfuil sí bunaithe atá freagrach as maoirseacht a dhéanamh ar an taisclann lárnach urrús sin go príomha. (19) Ní mór d’aon duine dlítheanach a thagann faoin sainmhíniú ar thaisclann lárnach urrús a bheith údaraithe ag na húdaráis inniúla náisiúnta sula rachaidh sé i mbun gnímh. Ag féachaint do shamhlacha gnó éagsúla a chur san áireamh, ba cheart taisclann lárnach urrús a shainmhíniú trí thagairt do sheirbhísí lárnacha áirithe, arb éard atá i gceist leo socraíocht, lena dtugtar oibriú córais socraíochta urrús le tuiscint, seirbhísí nótaire agus seirbhísí cothabhála do chuntais urrús lárnacha. Ba cheart do thaisclann lárnach urrús córas socraíochta urrús a oibriú agus seirbhís lárnach amháin eile a sholáthar ar a laghad. Dá bhrí sin, ba cheart go n‑eiseofaí faoin sainmhíniú sin eintitis nach bhfuil córais socraíochta urrús á n‑oibriú acu amhail cláraitheoirí nó údaráis phoiblí agus comhlachtaí atá i bhfeighil córais chláraithe arna bhunú faoi Threoir 2003/87/CE. Tá an meascán sin bunriachtanach do thaisclanna lárnacha urrús chun a ról sa tsocraíocht urrús a chur i gcrích agus chun sláine eisiúna urrús a áirithiú. (20) Ionas nach nglacfaidh na taisclanna lárnacha urrús aon riosca in aon ghníomhaíochtaí eile seachas na cinn sin atá faoi réir údaraithe faoin Rialachán seo, ba cheart gníomhaíochtaí na dtaisclann lárnach urrús a bheith teoranta do sholáthar seirbhísí atá cumhdaithe faoina n‑údarú agus níor cheart dóibh aon rannpháirtíocht a shealbhú, mar atá sainmhínithe sa Rialachán trí thagairt don Cheathrú Treoir 78/660/CEE ón gComhairle an 25 Iúil 1978 atá bunaithe ar Airteagal 54(3)(g) den Chonradh ar chuntais bhliantúla cineálacha áirithe cuideachtaí[14], nó níor cheart aon úinéireacht, dhíreach nó indíreach, a bheith acu ar 20 % nó níos mó de na cearta vótála nó den chaipiteal in aon institiúid seachas na cinn ina gcuirtear seirbhísí cosúla ar fáil. (21) Chun sábháilteacht i bhfeidhmiú na gcóras socraíochta urrús a áirithiú, níor cheart ach do thaisclanna lárnacha urrús faoi réir na rialacha dá bhforáiltear sa Rialachán seo nó do bhainc cheannais na córais sin a oibriú. (22) Gan dochar do cheanglais shonracha na reachtaíochta cánach sna Ballstáit, ba cheart na taisclanna lárnacha urrús a údarú chun seirbhísí atá coimhdeach lena seirbhísí lárnacha a sholáthar, lena rannchuideofar le sábháilteacht, éifeachtúlacht agus trédhearcacht na margaí urrús. I gcás ina mbaineann soláthar na seirbhísí sin le nósanna imeachta siarchoinneála, leanfar á dhéanamh i gcomhréir le reachtaíocht na mBallstát lena mbaineann. (23) I gcás taisclainne lárnaí urrús a bhfuil sé ar intinn aici seirbhís lárnach a eisfhoinsiú chuig tríú páirtí nó seirbhís nua lárnach nó choimhdeach a sholáthar, córas socraíochta urrús eile a oibriú, banc ceannais eile a úsáid mar ghníomhaire socraíochta nó nasc nua idir thaisclanna lárnacha urrús a bhunú, ba cheart di iarratas a dhéanamh ar údarú tríd an nós imeachta céanna is a theastaíonn i gcás údaraithe tosaigh a leanúint, seachas gur cheart don údarás inniúil an taisclann lárnach urrús is iarratasóir a chur ar an eolas laistigh de thrí mhí ar deonaíodh an t‑údarú nó ar diúltaíodh dó. (24) Féadfaidh taisclanna lárnacha urrús arna mbunú i dtríú tíortha a seirbhísí a thairiscint, trí bhíthin brainse nó trí sholáthar díreach na seirbhísí, d’eisitheoirí agus do rannpháirtithe atá bunaithe san Aontas maidir lena ngníomhaíochtaí ansin, agus féadfaidh siad naisc idir‑inoibritheachta a bhunú le taisclanna lárnacha urrús atá bunaithe san Aontas faoi réir aitheantais ó ESMA. I bhfianaise nádúr domhanda na margaí airgeadais, is é ESMA is fearr atá ábalta aitheantas a thabhairt do thaisclanna lárnacha urrús tríú tíortha. Ní fhéadfaidh ESMA aitheantas a thabhairt do thaisclanna lárnacha urrús tríú tíortha ach amháin má chinneann an Coimisiún go bhfuil siad faoi réir creata maoirseachta agus dlí atá coibhéiseach leis an gceann arna soláthar sa Rialachán seo, má tá siad údaraithe agus maoirsithe go héifeachtúil ina dtír féin agus má tá socruithe comhair bunaithe idir ESMA agus údaráis inniúla na dtaisclann lárnach urrús. Tá aitheantas ó ESMA faoi réir aitheantais choibhéisigh éifeachtaigh den chreat stuamachta is infheidhme maidir le taisclanna lárnacha urrús atá bunaithe san Aontas agus atá údaraithe faoin Rialachán seo. (25) I bhfianaise nádúr domhanda na margaí airgeadais agus thábhacht shistéamach na dtaisclann lárnach urrús, is gá cóineasú idirnáisiúnta na gceanglas stuamachta a bhfuil siad faoina réir a áirithiú. Ba cheart d’fhorálacha an Rialacháin seo cloí leis na moltaí reatha arna bhforbairt ag CPSS‑IOSCO agus ag CEBC‑CESR. Ba cheart do ESMA na caighdeáin reatha agus an fhorbairt a dhéanfar orthu amach anseo a chur san áireamh le linn dó na caighdeáin theicniúla rialála agus cur chun feidhme, mar aon leis na treoirlínte agus na moltaí atá ina gceangal sa Rialachán seo, a tharraingt suas nó moltaí a dhéanamh maidir lena leasú. (26) Ag féachaint do chastacht agus do nádúr sistéamach na dtaisclann lárnach urrús agus na seirbhísí arna soláthar acu, ba cheart a áirithiú leis na rialacha maidir le rialachas trédhearcach go bhfuil an bhainistíocht shinsearach, comhaltaí an bhoird, scairshealbhóirí agus rannpháirtithe, a bhfuil ar a gcumas rialú a fheidhmiú, mar a shainítear é trí thagairt don Seachtú Treoir 83/349/CEE ón gComhairle an 13 Meitheamh 1983 bunaithe ar Airteagal 54(3)(g) den Chonradh maidir le cuntais chomhdhlúite[15], ar oibriú na taisclainne lárnaí urrús, oiriúnach chun bainistíocht fhónta stuama na taisclainne lárnaí urrús a áirithiú. (27) Ba cheart a áirithiú trí bhíthin rialacha maidir le rialachas trédhearcach go ndéanfaí leasa scairshealbhóirí agus lucht bainistíochta agus foirne na taisclainne lárnaí urrús, ar thaobh amháin, agus leasa a húsáideoirí, ar an taobh eile, a chur san áireamh. Ba cheart feidhm a bheith ag na prionsabail sin maidir le rialachas gan dochar don tsamhail úinéireachta arna glacadh ag an taisclann lárnach urrús. Ba cheart coistí úsáideoirí a bhunú i leith gach córais socraíochta urrús arna oibriú ag an taisclann lárnach urrús chun comhairle a thabhairt do bhord na taisclainne lárnaí urrús maidir leis na saincheisteanna tábhachtacha a bhfuil tionchar acu ar a gcomhaltaí. (28) I ngeall ar an tábhacht a bhaineann leis na cúraimí a chuirtear ar thaisclanna lárnacha urrús, ba cheart foráil a dhéanamh leis an Rialachán seo nach n‑aistreoidh taisclanna lárnacha urrús a gcuid freagrachtaí chuig tríú páirtithe trí eisfhoinsiú a dhéanamh ar a ngníomhaíochtaí. Ba cheart d’eisfhoinsiú gníomhaíochtaí den chineál sin a bheith faoi réir coinníollacha diana lena gcothaítear freagracht na dtaisclann lárnach urrús i leith a ngníomhaíochtaí féin, agus lena n‑áirítear nach gcuirtear bac ar mhaoirseacht agus ar faireachán ar na taisclanna lárnacha urrús. Féadfar eisfhoinsiú taisclainne lárnaí urrús ar a gníomhaíochtaí chuig eintitis phoiblí a dhíolmhú ó na ceanglais sin faoi choinníollacha áirithe. (29) Ba cheart an caidreamh idir taisclann lárnach urrús agus a húsáideoirí a bheith trédhearcach de thoradh ar rialacha maidir le gnó a dhéanamh. Go háirithe, ba cheart do thaisclann lárnach urrús critéir thrédhearcacha, oibiachtúla, neamh‑idirdhealaitheacha atá nochta go poiblí a bheith aici maidir le rannpháirtíocht sa chóras socraíochta urrús, lena gceadófaí srian ar rochtain na rannpháirtithe ar bhonn na rioscaí atá i gceist agus ar an mbonn sin amháin. Ba cheart leigheas tapa, iomchuí a chur ar fáil d’údaráis inniúla chun dul i ngleic le haon taisclann lárnach urrús a dhiúltódh, gan údar maith, a seirbhísí a sholáthar do rannpháirtithe. Ba cheart do thaisclann lárnach urrús na praghsanna agus na táillí a bhaineann lena seirbhísí a nochtadh go poiblí. Chun rochtain oscailte agus neamh‑idirdhealaitheach a chur ar fáil ar sheirbhísí arna soláthar ag taisclann lárnach urrús, agus i bhfianaise na cumhachta suntasaí margaidh atá ag taisclanna lárnacha urrús i gcríocha a mBallstáit faoi seach go fóill, ní fhéadfaidh taisclann lárnach urrús imeacht óna beartas praghsála foilsithe. Ba cheart do thaisclann lárnach urrús foráil a dhéanamh do nósanna imeachta cumarsáide atá aitheanta. Déantar an ceart atá ag rannpháirtithe sa mhargadh úsáid a bhaint as córas socraíochta i mBallstát eile, faoi mar a dhéantar foráil dó i dTreoir 2004/39/CE, a chomhlánú agus a atreisiú leis na forálacha rannpháirtíochta seo. (30) I bhfianaise ról lárnach na gcóras socraíochta urrús sna margaí airgeadais, ba cheart do thaisclanna lárnacha urrús, tráth a bhfuil a gcuid seirbhísí á soláthar acu an méid seo a leanas a áirithiú: socraíocht thráthúil, sláine na heisiúna, leithscaradh na gcuntas urrús a choinnítear do gach rannpháirtí, agus an fhéidearthacht leithscaradh breise na gcuntas do chliaint na rannpháirtithe a thairiscint dá n‑iarrfaí é sin orthu. Ba cheart do thaisclanna lárnacha urrús a áirithiú go mbaineann na ceanglais sin ar leithligh le gach córas socraíochta urrús arna oibriú acu. (31) Chun rioscaí socraíochta i ngeall ar dhócmhainneacht an ghníomhaire socraíochta a sheachaint, ba cheart do thaisclann lárnach urrús an ghné airgid den urrús a shocrú trí chuntais arna n‑oscailt le banc ceannais, tráth ar bith a bhíonn an rogha sin praiticiúil agus ar fáil. Mura bhfuil an rogha sin praiticiúil ná ar fáil, ba cheart go mbeadh taisclann lárnach urrús ábalta socrú a dhéanamh trí chuntais arna n‑oscailt le hinstitiúid chreidmheasa arna bunú faoi na coinníollacha dá bhforáiltear i dTreoir 2006/48/CE an 14 Meitheamh 2006 ó Pharlaimint na hEorpa agus ón gComhairle maidir le gabháil le gnó institiúidí creidmheasa agus lena shaothrú[16] agus faoi réir nós imeachta údarúcháin sonrach agus ceanglas stuamachta dá bhforáiltear i dTeideal IV den Rialachán seo. Ba cheart dó sin, le linn dó a bheith ag feidhmiú mar ghníomhaire socraíochta, a bheith ábalta na seirbhísí atá leagtha amach sa Rialachán seo, atá cumhdaithe faoin údarú, a sholáthar do rannpháirtithe na taisclainne lárnaí urrús, agus féadfaidh sí seirbhísí eile a sholáthar freisin nach bhfuil cumhdaithe faoin Rialachán seo. (32) De bhrí nach dtugtar aghaidh go sonrach le Treoir 2006/48/CE ar rioscaí creidmheasa agus leachtachta ionlae a thig ó sholáthar seirbhísí baincéireachta atá coimhdeach le socraíocht, ba cheart institiúidí creidmheasa a sholáthraíonn seirbhísí den chineál sin a bheith faoi réir ag ceanglais shonracha fheabhsaithe maidir le maolú rioscaí creidmheasa agus leachtachta agus ba cheart feidhm a bheith ag na ceanglais sin maidir le gach córas socraíochta urrús a ngníomhaíonn siad mar ghníomhairí socraíochta ina leith. Chun comhlíonadh iomlán na mbeart sonrach atá dírithe ar rioscaí creidmheasa agus leachtachta a mhaolú, ba cheart do na húdaráis inniúla bheith in ann a éileamh ar thaisclanna lárnacha urrús níos mó ná institiúid chreidmheasa amháin a ainmniú uair ar bith is féidir leo a léiriú, ar bhonn na fianaise atá ar fáil, nach bhfuil neamhchosaintí institiúide creidmheasa ar chomhchruinniú rioscaí creidmheasa agus leachtachta maolaithe ina iomláine. (33) Is beart tábhachtach chun sábháilteacht agus stóinseacht na dtaisclann lárnach urrús a mhéadú é an ceanglas ar eintiteas dlíthiúil ar leith, atá ag feidhmiú mar ghníomhaire socraíochta, socraíocht don ghné airgid den idirbheart urrús a chur i gcrích. Is cosúil go deimhin go bhfuil sé ríthábhachtach go mbeadh deighilt den chineál sin idir seirbhísí lárnacha na dtaisclann lárnach urrús agus seirbhísí baincéireachta atá coimhdeach le socraíocht, d’fhonn aon bhaol go dtarchuirfí na rioscaí ó na seirbhísí baincéireachta a chosc, amhail rioscaí creidmheasa agus rioscaí leachtachta, chuig soláthar sheirbhísí lárnacha na dtaisclann lárnach urrús. Níl aon bhearta nach bhfuil chomh hionsáite céanna ar fáil chun na rioscaí creidmheasa agus na rioscaí leachtachta sin a dhíothú d’fhonn an leibhéal sábháilteachta agus stóinseachta atá beartaithe de na taisclanna lárnacha urrús a áirithiú. Mar sin féin, chun na héifeachtúlachtaí, ar toradh iad ar sheirbhísí taisclainne lárnaí urrús agus seirbhísí baincéireachta a sholáthar laistigh den ghrúpa gnóthas céanna, a shocrú, níor cheart go gcuirfeadh an ceanglas maidir le seirbhísí baincéireachta a dhéanamh ag institiúid chreidmheasa ar leithligh cosc leis an institiúid chreidmheasa sin a bheith sa ghrúpa céanna gnóthas leis an taisclann lárnach urrús. Má sholáthraítear na seirbhísí taisclainne lárnaí urrús agus na seirbhísí baincéireachta araon laistigh den ghrúpa céanna gnóthas, chun sábháilteacht agus éifeachtúlacht na seirbhísí arna soláthar a fheabhsú, ba cheart gníomhaíochtaí na hinstitiúide creidmheasa a sholáthraíonn seirbhísí baincéireachta a theorannú do sholáthar seirbhísí baincéireachta atá coimhdeach le socraíocht. Ina theannta sin, ba cheart maolú a bheith ar fáil i ndáil leis an oibleagáid seirbhísí baincéireachta atá coimhdeach le socraíocht a scaradh ó sheirbhísí lárnacha taisclainne lárnaí urrús in éagmais aon bhaoil go dtarchuirfí rioscaí creidmheasa agus leachtachta ó na seirbhísí baincéireachta go dtí soláthar seirbhísí lárnacha taisclann lárnach urrús. Chun a áirithiú go gcuirfear i bhfeidhm ar bhealach comhsheasmhach an fhéidearthacht maolú a fháil ón oibleagáid atá ar thaisclanna lárnacha urrús gan aon seirbhísí coimhdeacha de chineál baincéireachta a chur ar fáil, ba cheart an chumhacht a thabhairt don Choimisiún cinneadh a dhéanamh, arna iarraidh sin ag údarás náisiúnta inniúil, i dtaobh an gceadófar an maolú sin nuair nach ann don riosca sistéamach arna thabhú agus an t‑eintiteas dlíthiúil céanna ag soláthar seirbhísí lárnacha taisclainne lárnaí urrús agus baincéireachta araon. Ar bhealach amháin nó ar bhealach eile, ba cheart gníomhaíochtaí taisclainne lárnaí urrús a dtéann an maolú sin chun sochar di, agus atá údaraithe mar institiúid chreidmheasa, a theorannú do sholáthar seirbhísí baincéireachta atá coimhdeach le socraíocht. (34) Chun leibhéal leordhóthanach sábháilteachta agus leanúnachais a sholáthar i ndáil leis na seirbhísí arna soláthar ag na taisclanna lárnacha urrús, ba cheart don taisclann lárnach urrús a bheith faoi réir ceanglas caipitil agus ceanglas stuamachta aonfhoirmeach is infheidhme go díreach lena maolaítear a rioscaí dlíthiúla, oibríochtúla agus infheistíochta. (35) Ba cheart do shábháilteacht na socruithe naisc arna mbunú idir thaisclanna lárnacha urrús a bheith faoi réir ceanglas sonrach ionas go mbeidh rochtain ag a rannpháirtithe ar chórais socraíochta urrús eile. Níor cheart go gcuirfeadh an ceanglas atá ar thaisclanna lárnacha urrús seirbhísí coimhdeacha de chineál baincéireachta a sholáthar trí bhíthin eintitis dhlíthiúil ar leithligh cosc ar na taisclanna sin na seirbhísí sin a fháil, go háirithe nuair is rannpháirtithe iad i gcóras socraíochta urrús arna oibriú ag taisclann lárnach urrús eile. Tá sé fíorthábhachtach go maolófar ina n‑iomláine aon rioscaí féideartha atá mar thoradh ar na socraithe nasctha amhail rioscaí maidir le creidmheas, leachtacht, eagraíocht nó aon riosca ábhartha eile atá ann do thaisclanna lárnacha urrús. I gcás nasc idir-inoibritheachta, tá sé tábhachtach go mbeadh pointí comhionanna ag córais nasctha socraíochta urrús maidir leis an tráth a dtagann orduithe aistrithe isteach sa chóras, maidir le do‑athraitheacht orduithe aistrithe agus maidir le críochnaitheacht aistrithe urrús agus airgid. Ba cheart feidhm a bheith ag na prionsabail chéanna maidir le taisclanna lárnacha urrús ina n‑úsáidtear comhbhonneagar teicneolaíochta faisnéise (TF) socraíochta. (36) Mar oibreoirí córas socraíochta urrús, tá ról lárnach ag taisclanna lárnacha urrús sa phróiseas aistrithe urrús chuig cuntais urrús. Chun cur le deimhneacht dhlíthiúil i gcomhthéacs trasteorann go háirithe, tá sé tábhachtach rialacha soiléire a bhunú maidir leis an dlí is infheidhme maidir le gnéithe úinéireachta i ndáil leis na hurrúis atá á gcothabháil ag taisclann lárnach urrús ina cuntais. Ar bhonn an chur chuige arna ghlacadh leis na rialacha reatha maidir le heasaontacht dlíthe, ba cheart do dhlí na háite ina gcoimeádtar cuntais taisclainne lárnaí urrús a bheith ar an dlí is infheidhme. (37) Ceanglaítear leis an dlí náisiúnta ar eisitheoirí in go leor Ballstát cineálacha áirithe urrús a eisiúint, go háirithe scaireanna, laistigh dá dtaisclanna lárnacha urrús náisiúnta. Chun deireadh a chur leis an mbac sin ar fheidhmiú rianúil mhargadh iarthrádála an Aontais agus d’fhonn cur ar chumas eisitheoirí an bealach is éifeachtúla chun a gcuntais a bhainistiú a roghnú, ba cheart é a bheith de cheart ag eisitheoirí aon taisclann lárnach urrús atá bunaithe san Aontas a roghnú chun a n‑urrúis a thaifeadadh agus chun aon seirbhísí taisclainne lárnaí urrús iomchuí a fháil. Ba cheart leigheas tapa, iomchuí a chur ar fáil d’údaráis inniúla chun dul i ngleic le haon taisclann lárnach urrús a dhiúltódh, gan údar maith, a seirbhísí a sholáthar d’eisitheoirí. Chun cearta na scairshealbhóirí a chosaint, níor cheart go gcuirfeadh ceart na n‑eisitheoirí taisclann lárnach urrús a roghnú cosc ar chur i bhfeidhm na ndlíthe corparáideacha náisiúnta faoina mbunaítear na hurrúis agus lena rialaítear an caidreamh idir eisitheoirí agus a scairshealbhóirí. (38) Sa European Code of Conduct for Clearing and Settlement (An Cód Iompair Eorpach maidir le hImréiteach agus Socraíocht) an 7 Samhain 2006[17], cruthaíodh creat deonach chun rochtain a chumasú idir taisclanna lárnacha urrús agus bonneagair eile mhargaidh. Mar sin féin, tá earnáil na hiarthrádála ilroinnte i gcónaí ar bhonn náisiúnta agus bíonn trádálacha trasteorann níos costasaí dá dheasca sin. Is gá coinníollacha aonfhoirmeacha a leagan síos maidir le naisc idir thaisclanna lárnacha urrús agus maidir le rochtain idir taisclanna lárnacha urrús agus bonneagair eile mhargaidh. Chun taisclanna lárnacha urrús a chumasú chun rochtain ar mhargaí eile a thairiscint dá rannpháirtithe, ba cheart é a bheith de cheart acu a bheith ina rannpháirtithe de chuid taisclainne lárnaí urrús eile nó iarraidh ar thaisclann lárnach urrús eile feidhmeanna speisialta a fhorbairt chun rochtain a bheith acu uirthi. Ba cheart leigheas tapa, iomchuí a chur ar fáil d’údaráis inniúla chun dul i ngleic le haon taisclann lárnach urrús a dhiúltódh, gan údar maith, rochtain a chur ar fáil ar thaisclann lárnach urrús eile. Ós rud é go bhféadfaidh naisc idir thaisclanna lárnacha urrús riosca breise a thabhairt isteach ó thaobh socraíochta de, ba cheart dóibh a bheith faoi réir údarú agus mhaoirseacht na n‑údarás inniúil iomchuí. (39) Ba cheart rochtain a bheith ag taisclanna lárnacha urrús ar fhothaí idirbheart ó chontrapháirtí lárnach nó ó ionad trádála freisin agus ba cheart rochtain a bheith ag na bonneagair mhargaidh sin ar na córais socraíochta urrús arna n‑oibriú ag na taisclanna lárnacha urrús, seachas má chuireann rochtain den chineál sin oibriú a ngníomhaíochtaí i mbaol. Ba cheart leigheas tapa, iomchuí a chur ar fáil d’údaráis inniúla chun dul i ngleic le haon taisclann lárnach urrús nó le haon bhonneagar margaidh a dhiúltódh, gan údar maith, rochtain ar a seirbhísí a sholáthar. (40) Ba cheart creat gnó fónta maidir le stuamacht agus gnó a dhéanamh don earnáil airgeadais a bheith bunaithe ar chórais láidre mhaoirseachta agus smachtbhannaí. Chun na críche sin, ba cheart cumhachtaí leordhóthanacha feidhmithe a thabhairt d’údaráis mhaoirseachta agus ba cheart go mbeidís in ann brath ar chórais smachtbhannaí dhíspreagthacha le húsáid i gcoinne aon iompair neamhdhleathaigh. Tá athbhreithniú ar chumhachtaí smachtbhannaí reatha agus ar chur i bhfeidhm praiticiúil na gcumhachtaí sin, atá dírithe ar chóineasú smachtbhannaí ar fud réimse na ngníomhaíochtaí maoirseachta a chur chun cinn, déanta sa Teachtaireacht ón gCoimisiún an 8 Nollaig 2010 chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún, maidir le smachtbhannaí a dhaingniú san earnáil seirbhísí airgeadais. (41) Dá bhrí sin, ba cheart d’údaráis inniúla a bheith ábalta smachtbhannaí agus bearta riaracháin atá éifeachtach, comhréireach agus athchomhairleach a chur i bhfeidhm d’fhonn comhlíonadh éifeachtach cheanglais an Rialacháin seo a áirithiú ag taisclanna lárnacha urrús, institiúidí creidmheasa atá ainmnithe mar ghníomhairí socraíochta, comhaltaí dá gcuid comhlachtaí bainistíochta agus aon duine eile a dhéanann rialú éifeachtach ar a ngnó nó aon duine eile . (42) D’fhonn díspreagadh agus cur i bhfeidhm comhsheasmhach na smachtbhannaí ar fud na mBallstát a sholáthar, ba cheart don Rialachán seo foráil a dhéanamh maidir le liosta de na príomhbhearta agus na príomh‑smachtbhannaí nach mór a bheith ar fáil do na húdaráis inniúla, maidir leis an gcumhacht chun na smachtbhannaí agus na bearta sin a fhorchur ar gach duine, cibé acu an duine dlítheanach nó duine nádúrtha atá i gceist, atá freagrach as sárú, maidir le liosta de na príomhchritéir nuair a bhíonn leibhéal agus cineál na smachtbhannaí sin á áirithiú agus maidir le leibhéil smachtbhannaí airgid riaracháin. Ba cheart a chur san áireamh i bhfíneálacha riaracháin tosca amhail aon tairbhe airgeadais shonraithe de thoradh an tsáraithe, tromaíocht agus fad an tsáraithe, aon tosca géaraitheacha nó maolaitheacha, an gá atá le fíneálacha éifeacht bhactha a bheith acu agus, nuair is iomchuí, ba cheart go n‑áireofaí leo lascaine ar chomhar leis an údarás inniúil. Agus na smachtbhannaí á nglacadh agus á bhfoilsiú, ba cheart cearta bunúsacha a urramú mar atá leagtha amach i gCairt um Chearta Bunúsacha an Aontais Eorpaigh, go háirithe na cearta go ndéanfar an saol príobháideach agus an saol teaghlaigh a urramú (Airteagal 7), an ceart go ndéanfar sonraí pearsanta a chosaint (Airteagal 8) agus an ceart chun leigheas éifeachtach agus triail chóir a fháil (Airteagal 47). (43) D’fhonn sáruithe féideartha a bhrath, ba cheart sásraí éifeachtacha a chur i bhfeidhm chun tuairisciú sháruithe féideartha nó dáiríre an Rialacháin seo d’údaráis inniúla a spreagadh. Ba cheart coimircí leordhóthanacha a chuimsiú sna sásraí sin le haghaidh daoine a thuairiscíonn sáruithe a d’fhéadfadh a bheith ann nó sáruithe iarbhír maidir leis an Rialachán seo, agus na daoine a gcuirtear na sáruithe sin ina leith. Ba cheart nósanna imeachta iomchuí a bhunú ar mhaithe le comhlíonadh cheart an chúisí i leith sonraí pearsanta a chosaint agus an ceart cosanta agus an ceart chun éisteacht a fháil sula nglacfar cinneadh deireanach a bhaineann leis an duine sin mar aon leis an gceart chun leigheas éifeachtach a lorg os comhair binse in aghaidh aon chinnidh nó aon bhirt a bhaineann leis an duine sin. (44) Ba cheart an Rialachán seo a bheith gan dochar d’aon fhorálacha i ndlí na mBallstát a bhaineann le smachtbhannaí coiriúla. (45) Déantar próiseáil sonraí pearsanta arna déanamh sna Ballstáit de bhun an Rialacháin seo a rialú le Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin[18]. Ba cheart aon mhalartú nó tarchur sonraí pearsanta idir údaráis inniúla na mBallstát a dhéanamh i gcomhréir leis na rialacha maidir le tarchur sonraí pearsanta mar atá leagtha síos i dTreoir 95/46/CE. Déantar próiseáil sonraí pearsanta arna déanamh ag ESMA de bhun an Rialacháin seo a rialú le Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le cosaint daoine aonair i ndáil le sonraí pearsanta a phróiseáil ag institiúidí agus comhlachtaí an Chomhphobail agus maidir le saorghluaiseacht na sonraí sin[19]. Ba cheart aon mhalartú nó tarchur sonraí pearsanta arna dhéanamh ag ESMA a bheith i gcomhréir leis na rialacha maidir le tarchur sonraí pearsanta mar atá leagtha síos i Rialachán (CE) Uimh. 45/2001. (46) Leis an Rialachán seo, comhlíontar na cearta bunúsacha agus na prionsabail a aithnítear, go háirithe, le Cairt um Chearta Bunúsacha an Aontais Eorpaigh, go háirithe na cearta maidir le saol príobháideach agus saol an teaghlaigh a urramú, an ceart go ndéanfaí sonraí pearsanta a chosaint, an ceart chun leigheas éifeachtach nó triail chóir a fháil, an ceart chun nach ndéanfar duine a thriail ná a phionósú faoi dhó in imeachtaí coiriúla i ngeall ar an gcion coiriúil céanna, an tsaoirse chun gnó a sheoladh, agus ní mór é a chur i bhfeidhm i gcomhréir leis na cearta agus na prionsabail sin. (47) Ba cheart ról lárnach a bheith ag an Údarás Eorpach um Urrúis agus Margaí (ESMA) a bunaíodh le Rialachán (CE) Uimh. 1095/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), lena leasaítear Cinneadh Uimh. 716/2009/CE agus lena n‑aisghairtear Cinneadh Uimh. 2009/77/CE ón gCoimisiún[20] i gcur i bhfeidhm an Rialacháin seo trí chur i bhfeidhm comhsheasmhach rialacha an Aontais ag údaráis inniúla náisiúnta a áirithiú agus trí easaontais eatarthu a réiteach. (48) Ós rud é gur comhlacht é ESMA a bhfuil saineolas an‑speisialaithe aige maidir le hurrúis agus margaí urrús, is éifeachtúil agus is iomchuí forbairt dréachtchaighdeán rialála agus cur chun feidhme, nach mbeadh roghanna beartais ag baint leo, a chur ar iontaoibh ESMA, lena gcur faoi bhráid an Choimisiúin. Nuair a shainítear a leithéid, ba cheart do ESMA a áirithiú go bhfuil ról lárnach ag comhaltaí an CECB agus an Údaráis Bhaincéireachta Eorpaigh, a bunaíodh le Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n‑aisghairtear Cinneadh Uimh. 2009/78/CE ón gCoimisiún[21]. (49) Ba cheart cumhacht a thabhairt don Choimisiún caighdeáin theicniúla rialála a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh agus leis an nós imeachta atá leagtha síos in Airteagal 10 go dtí Airteagal 14 de Rialachán (AE) Uimh. 1095/2010 maidir leis na gnéithe mionsonraithe de na bearta maidir le haraíonacht socraíochta; an fhaisnéis agus gnéithe eile atá le háireamh ag taisclann lárnach urrús ina hiarratas ar údarú; an fhaisnéis a sholáthróidh údaráis éagsúla dá chéile nuair a bheidh na taisclanna lárnacha urrús á maoirsiú acu; mionsonraithe na socruithe comhair idir údaráis baile agus údaráis aíochta; gnéithe na socruithe rialachais i gcomhair taisclann lárnach urrús; mionsonraí na dtaifead atá le coinneáil ag taisclanna lárnacha urrús; mionsonraí na mbeart atá le glacadh ag taisclanna lárnacha urrús ionas go gcoinneofar sláine na heisiúna; cosaint urrúis na rannpháirtithe; socraíocht a bhaint amach go tráthúil; maolú na rioscaí oibriúcháin agus na rioscaí a eascraíonn ó na naisc idir thaisclanna lárnacha urrús; mionsonraí na gceanglas caipitil le haghaidh taisclann lárnach urrús; mionsonraí na gceanglas stuamachta maidir le rioscaí creidmheasa agus leachtachta do na hinstitiúidí creidmheasa atá ainmnithe. (50) Ba cheart cumhacht a thabhairt don Choimisiún freisin caighdeáin theicniúla cur chun feidhme a ghlacadh trí bhíthin gníomhartha cur chun feidhme de bhun Airteagal 291 den Chonradh ar Fheidhmiú an Aontais Eorpaigh agus i gcomhréir leis an nós imeachta atá leagtha amach in Airteagal 15 de Rialachán (AE) Uimh. 1095/2010 maidir le foirmeacha caighdeánacha agus teimpléid chaighdeánacha don iarratas ar údarú ó thaisclanna lárnacha urrús; do sholáthar faisnéise idir údaráis inniúla éagsúla ar mhaithe le taisclanna lárnacha urrús a mhaoirsiú; do na socruithe comhair ábhartha idir údaráis baile agus údaráis aíochta; d'fhormáidí na dtaifead atá le coinneáil ag taisclanna lárnacha urrús; do na nósanna imeachta i gcásanna ina ndiúltaítear rochtain do rannpháirtí nó d’eisitheoir ar thaisclann lárnach urrús, ina ndiúltaítear rochtain do thaisclanna lárnacha urrús eatarthu féin nó idir taisclanna lárnacha urrús agus bonneagair eile mhargaidh; do chomhairliúchán na n‑údarás éagsúil roimh údarú a dheonú do ghníomhaire socraíochta. (51) Ba cheart cumhacht a thabhairt don Choimisiún gníomhartha tarmligthe a ghlacadh i gcomhréir le hAirteagal 290 den Chonradh. Go háirithe, ba cheart na gníomhartha tarmligthe a ghlacadh maidir le mionsonraí ar leith i dtaobh sainmhínithe; na critéir faoinar cheart a mheas go bhfuil tábhacht shubstaintiúil ag baint le hoibríochtaí taisclainne lárnaí urrús i mBallstát aíochta le haghaidh an Bhallstáit sin; na seirbhísí a lorgóidh taisclann lárnach urrús tríú tír aitheantas ó ESMA ina leith agus an fhaisnéis a chuirfidh an taisclann lárnach urrús is iarratasóir ar fáil do ESMA ina iarratas ar aitheantas; na rioscaí a shonrú a d’fhéadfadh a bheith ina mbonn údair le diúltú ó thaisclann lárnach urrús rochtain a thabhairt do rannpháirtithe agus na heilimintí den nós imeachta atá ar fáil do rannpháirtithe iarrthacha; measúnú ar chásanna nach bhfuil socraíocht in airgead bainc ceannais praiticiúil agus ar fáil; na heilimintí den nós imeachta maidir le rochtain eisitheoirí ar thaisclanna lárnacha urrús, rochtain idir thaisclanna lárnacha urrús agus idir taisclanna lárnacha urrús agus bonneagair eile mhargaidh. (52) Chun coinníollacha aonfhoirmeacha a áirithiú chun an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún chun cinntí a dhéanamh maidir le measúnú ar rialacha ó thríú tíortha chun críocha taisclanna lárnacha urrús i dtríú tíortha a aithint agus maidir le maoluithe ón oibleagáid seirbhísí baincéireachta atá coimhdeach le socraíocht a scaradh ó sheirbhísí lárnacha taisclainne lárnaí urrús. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún.[22] (53) Ós rud é nach féidir leis na Ballstáit cuspóirí an Rialacháin seo, mar atá ceanglais aonfhoirmeacha a leagan síos le haghaidh socraíochta agus le haghaidh taisclann lárnach urrús, a ghnóthú go leordhóthanach, agus dá bhrí sin, gur fearr, de bharr fhairsinge na gníomhaíochta, is féidir iad a ghnóthú ar leibhéal an Aontais, féadfaidh an tAontas bearta a ghlacadh i gcomhréir le prionsabal na comhréireachta atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. (54) Is gá leasú a dhéanamh ar Threoir 98/26/CE d’fhonn í a thabhairt i gcomhréir le Treoir 2010/78/AE ó Рharlaimint na hЕorpa agus ón gComhairle an 24 Samhain 2010 lena leasaítear Treoracha 98/26/CE, 2002/87/CE, 2003/6/CE, 2003/41/CE, 2003/71/CE, 2004/39/CE, 2004/109/CE, 2005/60/CE, 2006/48/CE, 2006/49/CE agus 2009/65/CE i ndáil leis na cumhachtaí atá ag an Údarás Maoirseachta Eorpach (an tÚdarás Baincéireachta Eorpach), ag an Údarás Maoirseachta Eorpach (an tÚdarás Eorpach um Árachas agus Pinsin Ghairme) agus ag an Údarás Maoirseachta Eorpach (an tÚdarás Eorpach um Urrúis agus Margaí)[23], ionas nach gcuirfear córais socraíochta urrús ainmnithe in iúl don Choimisiún a thuilleadh ach go gcuirfear in iúl do ESMA iad. (55) Ba cheart cur i bhfeidhm na gceanglas údaraithe agus aitheantais sa Rialachán seo a chur siar chun a ndóthain ama a thabhairt do thaisclanna lárnacha urrús atá bunaithe san Aontas nó i dtríú tíortha an t‑údarú agus an t‑aitheantas dá dtagraítear sa Rialachán seo a lorg. (56) Is gá freisin cur i bhfeidhm na gceanglas a chur siar maidir le hurrúis inaistrithe a thaifeadadh i bhfoirm cuntais reatha agus oibleagáidí i gcórais socraíochta urrús a shocrú tráth nach déanaí ná an dara lá gnó tar éis lá na trádála chun a ndóthain ama a thabhairt do rannpháirtithe sa mhargadh, ag a bhfuil urrúis i bhfoirm páipéir á sealbhú nó a bhaineann úsáid as tréimhsí socraíochta níos faide, chun na ceanglais sin a chomhlíonadh. TAR ÉIS AN RIALACHÁN SEO A GHLACADH: Teideal I Ábhar, raon feidhme agus sainmhínithe Airteagal 1 Ábhar agus raon feidhme 1. Leagtar síos leis an Rialachán seo ceanglais aonfhoirmeacha maidir le socraíocht ionstraimí airgeadais san Aontas agus rialacha maidir le heagrú agus le hiompar na dtaisclann lárnach urrús d’fhonn socraíocht shábháilte rianúil a chur chun cinn. 2. Beidh feidhm ag an Rialachán seo i leith socraíochta in ionstraimí airgeadais agus i ngníomhaíochtaí uile taisclann lárnach urrús mura sonraítear a mhalairt i bhforálacha an Rialacháin seo. 3. Tá an Rialachán seo gan dochar d’fhorálacha reachtaíocht an Aontais maidir le hionstraimí airgeadais sonracha, go háirithe Treoir 2003/87/CE. 4. Níl feidhm ag Airteagal 9 go hAirteagal 18 ná ag Airteagal 20 ná ag forálacha Theideal IV maidir le comhaltaí an Chórais Eorpaigh Banc Ceannais (CECB), le comhlachtaí náisiúnta na mBallstát eile a bhfuil na feidhmeanna céanna acu, ná le comhlachtaí poiblí na mBallstát a bhfuil sé de chúram orthu an fiachas poiblí a bhainistiú nó idiragairt ann. Airteagal 2 Sainmhínithe 1. Chun críocha an Rialacháin seo, tá feidhm ag na sainmhínithe seo a leanas: (1) ciallaíonn ‘taisclann lárnach urrús’ duine dlítheanach a oibríonn an córas socraíochta urrús atá liostaithe i bpointe 3 de Roinn A den Iarscríbhinn agus a chomhlíonann ar a laghad seirbhís lárnach amháin eile atá liostaithe i Roinn A den Iarscríbhinn; (2) ciallaíonn ‘socraíocht’ idirbheart urrús a chur i gcrích d’fhonn oibleagáidí na rannpháirtithe a chomhlíonadh trí aistriú cistí nó aistriú urrús; (3) ciallaíonn ‘córas socraíochta urrús’ córas faoin gcéad fhleasc agus faoin dara fleasc i bpointe (a) d’Airteagal 2 de Threoir 98/26/CE a bhfuil a ghnó comhdhéanta d’fhorghníomhú orduithe aistrithe mar atá sainmhínithe sa dara fleasc i bpointe (i) d’Airteagal 2 de Threoir 98/26/CE; (4) ciallaíonn ‘tréimhse shocraíochta’ an tréimhse idir an dáta trádála agus an dáta socraíochta atá beartaithe; (5) ciallaíonn ‘lá gnó’ lá gnó mar atá sainmhínithe i bpointe (n) d’Airteagal 2 de Threoir 98/26/CE; (6) ciallaíonn ‘teip socraíochta’ nach socraítear idirbheart urrús ar an dáta socraíochta atá beartaithe i ngeall ar easpa urrús nó airgid, beag beann ar an mbunchúis; (7) ciallaíonn ‘dáta socraíochta atá beartaithe’ an dáta ar a n‑aontaíonn na páirtithe in idirbheart urrús go bhfuil socraíocht le déanamh; (8) ciallaíonn ‘contrapháirtí lárnach’ eintiteas a chuireann é féin idir na contrapháirtithe leis na conarthaí arna dtrádáil laistigh de mhargadh airgeadais amháin nó níos mó, agus a bhíonn ina cheannaitheoir ag gach díoltóir agus ina dhíoltóir ag gach ceannaitheoir; (9) ciallaíonn ‘údarás inniúil’ an t‑údarás arna ainmniú ag gach Ballstát i gcomhréir le hAirteagal 10; (10) ciallaíonn ‘rannpháirtí’ aon rannpháirtí, mar atá sainmhínithe i bpointe (f) d’Airteagal 2 de Threoir 98/26/CE, lena n‑áirítear contrapháirtí lárnach, i gcóras socraíochta urrús; (11) ciallaíonn ‘rannpháirtíocht’ rannpháirtíocht de réir bhrí na chéad abairte d’Airteagal 17 de Threoir 78/660/CEE, nó úinéireacht, dhíreach nó indíreach, ar 20 % nó níos mó de chearta vótála nó de chaipiteal gnóthais; (12) ciallaíonn ‘Ballstát baile’ an Ballstát a bhfuil taisclann lárnach urrús údaraithe ann; (13) ciallaíonn ‘Ballstát aíochta’ an Ballstát, seachas an Ballstát baile, ina bhfuil brainse ag taisclann lárnach urrús, nó ina soláthraíonn sí seirbhísí taisclainne lárnaí urrús; (14) ciallaíonn 'brainse' áit ghnó seachas an cheannoifig atá mar chuid de thaisclann lárnach urrús, nach bhfuil aon phearsantacht dhlítheanach aici agus ina soláthraítear seirbhísí taisclainne lárnaí urrús a bhfuil an taisclann údaraithe ina leith; (15) ciallaíonn ‘rialú’ an caidreamh idir dhá ghnóthas mar atá sainmhínithe in Airteagal 1 de Threoir 83/349/CEE; (16) ciallaíonn ‘mainneachtain rannpháirtí’ cás ina ndéantar imeachtaí dócmhainneachta, mar atá sainmhínithe i bpointe (j) d’Airteagal 2 de Threoir 98/26/CE, a thionscnamh i gcoinne rannpháirtí; (17) ciallaíonn ‘soláthar in áit íocaíochta’ sásra socraíochta urrús a nascann aistriú urrús le haistriú cistí ionas nach ndéantar urrúis a sheachadadh ach amháin má dhéantar an íocaíocht chomhfhreagrach; (18) ciallaíonn ‘cuntas urrús’ cuntas ar féidir urrúis a chur chun sochair nó chun dochair air; (19) ciallaíonn ‘nasc idir thaisclanna lárnacha urrús’ socrú idir thaisclanna lárnacha urrús ina n‑osclaíonn taisclann lárnach urrús amháin cuntas i gcóras socraíochta urrús de chuid taisclainne lárnaí urrús eile chun aistriú urrús óna chuid rannpháirtithe chuig rannpháirtithe na taisclainne lárnaí urrús sin a éascú. Áirítear ar naisc idir thaisclanna lárnacha urrús rochtain chaighdeánach ar nasc, rochtain shaincheaptha ar nasc agus naisc idir-inoibritheacha; (20) ciallaíonn ‘rochtain chaighdeánach ar nasc’ nasc idir thaisclanna lárnacha urrús ina bhfuil taisclann lárnach urrús nasctha le taisclann lárnach urrús eile mar a bheadh aon rannpháirtí eile sa chóras socraíochta urrús arna oibriú ag an rannpháirtí sin; (21) ciallaíonn ‘rochtain shaincheaptha ar nasc’ nasc idir thaisclanna lárnacha urrús ina soláthraíonn taisclann lárnach urrús seirbhísí sonracha do thaisclann lárnach urrús eile, seirbhísí atá difriúil ó na seirbhísí a sholáthraítear do rannpháirtithe eile ina córas socraíochta urrús; (22) ciallaíonn ‘naisc idir-inoibritheachta’ naisc idir thaisclanna lárnacha urrús ina dtagann na córais socraíochta urrús arna n‑oibriú ag taisclanna lárnacha urrús chun bheith idir-inoibritheach mar atá sainmhínithe i bpointe (o) d’Airteagal 2 de Threoir 98/26/CE; (23) ciallaíonn ‘urrúis inaistrithe’ urrúis inaistrithe mar atá sainmhínithe i bpointe (18) d’Airteagal 4 de Threoir 2004/39/CE; (24) ciallaíonn ‘ionstraimí an mhargaidh airgid’ ionstraimí an mhargaidh airgid mar atá sainmhínithe i bpointe (19) d’Airteagal 4 de Threoir 2004/39/CE; (25) ciallaíonn ‘aonaid i ngnóthais chomhinfheistíochta’ aonaid i ngnóthais chomhinfheistíochta dá dtagraítear i bpointe (3) de Roinn C d’Iarscríbhinn I de Threoir 2004/39/CE; (26) ciallaíonn ‘lamháltais astaíochta’ aon aonad a aithnítear maidir le comhlíonadh cheangaltais Threoir 2003/87/CE; (27) ciallaíonn ‘margadh rialáilte’ ‘margadh rialáilte’ mar atá sainmhínithe i bpointe (14) d’Airteagal 4 de Threoir 2004/39/CE; (28) ciallaíonn ‘saoráid trádála iltaobhach (MTF)’ saoráid trádála iltaobhach mar atá sainmhínithe i bpointe (15) d’Airteagal 4 de Threoir 2004/39/CE; (29) ciallaíonn ‘saoráid trádála eagraithe’ (OTF) aon chóras nó saoráid, nach margadh rialáilte ná MTF é, arna oibriú ag gnólacht infheistíochta nó ag oibreoir margaidh, ina bhfuil iliomad leasanna ceannaigh agus díola tríú páirtithe in ionstraimí airgeadais in ann idirghníomhú sa chóras ar shlí a mbeidh conradh mar thoradh uirthi i gcomhréir le forálacha Theideal II de Threoir 2004/39/CE; (30) ciallaíonn ‘fochuideachta’ gnóthas fochuideachta de réir bhrí Airteagal 1 de Threoir 83/349/CEE; (31) ciallaíonn ‘gníomhaire socraíochta’ gníomhaire socraíochta mar atá sainmhínithe i bpointe (d) d’Airteagal 2 de Threoir 98/26/CE. 2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 64 maidir le bearta chun eilimintí teicniúla na sainmhínithe i bpointí (17), (20), (21) agus (22) de mhír 1 a shonrú, agus chun na seirbhísí coimhdeacha atá leagtha amach i bpointí (1) go (4) de Roinn B den Iarscríbhinn agus na seirbhísí atá leagtha amach i bpointí (1) agus (2) de Roinn C den Iarscríbhinn a shonrú. Teideal II Socraíocht urrús Caibidil I Foirm cuntais reatha Airteagal 3 Foirm cuntais reatha 1. Aon chuideachta a eisíonn urrúis inaistrithe a ligtear isteach chun a dtrádála ar mhargaí rialáilte, socróidh sí go léireofar na hurrúis sin i bhfoirm cuntais reatha mar dhíluailiú trí bhíthin nóta domhanda a eisiúint, rud arb ionann é agus an eisiúint iomlán, nó tar éis na hurrúis a eisiúint go díreach i bhfoirm dhí‑ábharaithe. 2. I gcás ina ndéantar na hurrúis dá dtagraítear i mír 1 a thrádáil ar mhargaí rialáilte, ar shaoráidí trádála iltaobhacha (MTFanna) nó ar shaoráidí trádála eagraithe (OTFanna) nó a aistriú i ndiaidh socraithe comhthaobhachta airgeadais mar atá sainmhínithe i bpointe (a) d’Airteagal 2 de Threoir 2002/47/CE, taifeadfar na hurrúis sin i bhfoirm cuntais reatha i dtaisclann lárnach urrús roimh an dáta trádála, mura ndearnadh iad a thaifeadadh mar sin cheana féin. Airteagal 4 Forfheidhmiú 1. Beidh údaráis an Bhallstáit ina bhfuil an chuideachta a eisíonn urrúis bunaithe inniúil ar a áirithiú go gcuirfear Airteagal 3(1) i bhfeidhm. 2. Na húdaráis atá inniúil ar mhaoirseacht a dhéanamh ar na margaí rialáilte, ar na MTFanna agus ar na OTFanna, áiritheoidh siad go gcuirfear Airteagal 3(2) i bhfeidhm nuair a dhéanfar na hurrúis dá dtagraítear in Airteagal 3(1) a thrádáil ar mhargaí rialáilte, ar MTFanna nó ar OTFanna. 3. Beidh údaráis na mBallstát atá freagrach as Treoir 2002/47/CE a chur i bhfeidhm inniúil ar a áirithiú go gcuirfear Airteagal 3(2) den Rialachán seo i bhfeidhm nuair a aistreofar na hurrúis dá dtagraítear in Airteagal 3(1) den Rialachán seo i ndiaidh socraithe comhthaobhachta airgeadais mar atá sainmhínithe i bpointe (a) d’Airteagal 2 de Threoir 2002/47/CE. Caibidil II Tréimhsí socraíochta Airteagal 5 Dátaí socraíochta atá beartaithe 1. Aon rannpháirtí i gcóras socraíochta urrús a cheannaíonn nó a dhíolann ar a chuntas féin nó thar ceann tríú páirtí urrúis inaistrithe, ionstraimí an mhargaidh airgid, aonaid i ngnóthais chomhinfheistíochta agus lamháltais astaíochtaí, déanfaidh sé a oibleagáid i ndáil leis an gcóras socraíochta urrús a shocrú ar an dáta socraíochta atá beartaithe. 2. Maidir leis na hurrúis inaistrithe dá dtagraítear i mír 1, a dhéantar a thrádáil ar na margaí rialáilte, ar MTFanna nó ar OTFanna, beidh an dáta socraíochta atá beartaithe tráth nach déanaí ná an dara lá gnó tar éis don trádáil a bheith ar bun. 3. Beidh údarás ábhartha an Bhallstáit a bhfuil feidhm ag a dhlí maidir leis an gcóras socraíochta urrús arna oibriú ag taisclann lárnach urrús inniúil ar a áirithiú go gcuirfear mír 1 agus mír 2 i bhfeidhm. Caibidil III Araíonacht socraíochta Airteagal 6 Bearta chun teipeanna socraíochta a chosc 1. Aon mhargadh rialáilte, MTF nó OTF, bunóidh sé nósanna imeachta a chuirfidh ar a gcumas sonraí ábhartha a bhaineann le hidirbhearta sna hionstraimí airgeadais dá dtagraítear in Airteagal 5 (1) a dhearbhú ar an dáta a seolfar orduithe chuige. 2. Maidir le gach córas socraíochta urrús arna oibriú aici, bunóidh taisclann lárnach urrús nósanna imeachta a éascóidh socraíochtaí na n‑idirbheart sna hionstraimí airgeadais dá dtagraítear in Airteagal 5(1) ar an dáta socraíochta atá beartaithe. Molfaidh sé go ndéanfaí socraíocht luath an dáta socraíochta atá beartaithe trí bhíthin sásraí iomchuí, amhail struchtúr taraifí a bheidh comhleanúnach. 3. Maidir le gach córas socraíochta urrús arna oibriú aici, bunóidh taisclann lárnach urrús uirlisí faireacháin a chuirfidh ar a cumas socraíochtaí idirbheart sna hionstraimí airgeadais dá dtagraítear in Airteagal 5(1) a aithint roimh ré, i gcás na n‑idirbheart a bhfuil an baol is mó ann go dteipfidh orthu, agus iarrfar leis sin ar rannpháirtithe na hidirbhearta sin a shocrú ar an dáta socraíochta atá beartaithe. 4. Forbróidh an tÚdarás Eorpach um Urrúis agus Margaí (ESMA) i gcomhairle le comhaltaí an Chórais Eorpaigh Banc Ceannais (CEBC) dréachtchaighdeáin theicniúla rialála d’fhonn cuntas a thabhairt ar shonraí na nósanna imeachta a chuirfidh ar a gcumas sonraí ábhartha na n‑idirbheart a dhearbhú agus a éascóidh an tsocraíocht dá dtagraítear i mír 1 agus i mír 2 agus sonraí na n‑uirlisí faireacháin a aithneoidh na rudaí is dóigh a dteipfidh orthu le linn socraíochta dá dtagraítear i mír 3. Cuirfidh ESMA na dréachtchaighdeáin theicniúla rialála sin faoi bhráid an Choimisiúin laistigh de shé mhí ó dháta theacht i bhfeidhm an Rialacháin seo. Tugtar de chumhacht don Choimisiún na caighdeáin theicniúla rialála dá dtagraítear sa chéad fhomhír a ghlacadh i gcomhréir leis